Paġna Proċedura ta' konsultazzjoni Proċedura ta' approvazzjoni Proċedura leġiżlattiva ordinarja: l-ewwel qari Proċedura leġiżlattiva ordinarja: it-tieni qari Proċedura leġiżlattiva ordinarja: it-tielet qari (It-tip ta' proċedura jiddependi mill-bażi legali proposta mill-abbozz ta' att) wara li kkunsidra l-Artikolu 3 tat-Trattat dwar l-Unjoni Ewropea (TUE) u l-Artikoli 26, 110-115 u 120 kif ukoll l-Artikolu 241 tat-Trattat dwar il-Funzjonament tal-Unjoni Ewropea (TFUE), wara li kkunsidra l-proposta tal-Kummissjoni għal Direttiva tal-Kunsill li timplimenta kooperazzjoni msaħħa fil-qasam tat-taxxa fuq it-tranżazzjonijiet finanzjarji (COM(2013)0071), wara li kkunsidra l-proposta tal-Kummissjoni għal Direttiva tal-Kunsill dwar Bażi għat-Taxxa Korporattiva Konsolidata Komuni (CCCTB) (COM(2011)0121), wara li kkunsidra l-proposta tal-Kummissjoni għal direttiva tal-Kunsill li temenda d-Direttiva 2011/16/UE fir-rigward tal-iskambju awtomatiku obbligatorju ta' informazzjoni fil-qasam tat-tassazzjoni (COM(2013)0348), wara li kkunsidra l-proposta tal-Kummissjoni għal direttiva tal-Kunsill li temenda d-Direttiva 2011/96/UE dwar is-sistema komuni tat-tassazzjoni li tapplika fil-każ tal-kumpaniji prinċipali u sussidjarji ta' Stati Membri differenti (COM(2013)0814), wara li kkunsidra l-proposta tal-Kummissjoni għal direttiva tal-Parlament Ewropew u tal-Kunsill tal-5 ta' Frar 2013 dwar il-prevenzjoni tal-użu tas-sistema finanzjarja għall-għanijiet ta' ħasil tal-flus u ta' finanzjament tat-terroriżmu (2013/0025(COD), wara li kkunsidra l-proposta tal-Kummissjoni għal Direttiva tal-Kunsill li temenda d-Direttiva 2006/112/KE dwar is-sistema komuni ta' taxxa fuq il-valur miżjud fir-rigward ta' denunzja standard tal-VAT (COM(2013)0721), wara li kkunsidra l-Komunikazzjoni tal-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali Ewropew dwar il-futur tal-VAT: Lejn sistema tal-VAT aktar sempliċi, robusta u effiċjenti mfassla għas-suq uniku (COM(2011)0851), wara li kkunsidra l-Komunikazzjoni tal-Kummissjoni dwar Taxxa Doppja fis-Suq Uniku (COM(2011)0712), wara li kkunsidra l-Komunikazzjoni tal-Kummissjoni dwar Pjan ta' Azzjoni għat-tisħiħ tal-ġlieda kontra l-frodi tat-taxxa u l-evażjoni tat-taxxa (COM(2012)0722), wara li kkunsidra l-Komunikazzjoni tal-Kummissjoni dwar mezzi konkreti li jsaħħu l-ġlieda kontra l-frodi tat-taxxa u l-evażjoni tat-taxxa inkluż f'dak li jirrigwarda lil pajjiżi terzi (COM(2012)0351), wara li kkunsidra r-rapport tal-10 ta' Frar 2012 ta' Richard Murphy FCA intitolat "Closing the European Tax Gap", wara li kkunsidra r-rapport ta' aġġornament 2012 tat-23 ta' Ottubru 2014 għall-istudju intitolat "Study to Quantify and Analyse the VAT Gap in the EU-27 Member States", wara li kkunsidra l-Istrateġija UE 2020 (COM(2010)2020), wara li kkunsidra l-Communiqué wara l-Laqgħa tal-Ministri tal-Finanzi u l-Gvernaturi tal-Banek Ċentrali tal-G20 li saret f'Moska fil-15 u s-16 ta' Frar 2013, wara li kkunsidra l-Communiqué li nħareġ wara l-laqgħa tal-G20 tal-Kapijiet tal-Istat u tal-Gvern fi Brisbane fil-15 u s-16 ta' Novembru 2014, wara li kkunsidra l-Istħarriġ Annwali dwar it-Tkabbir tal-2014 tal-Kummissjoni (COM(2013)0800), wara li kkunsidra l-konklużjonijiet tal-Kunsill Ewropew tat-22 ta' Mejju, tad-19 u l-20 ta' Diċembru 2013, u tal-20 u l-21 ta' Marzu 2014, wara li kkunsidra s-smigħ tal-Kummissarju nnominat għall-Affarijiet Ekonomiċi u Finanzjarji, it-Tassazzjoni u l-Unjoni Doganali, Pierre Moscovici, tat-2 ta' Ottubru 2014, wara li kkunsidra d-dikjarazzjoni tas-6 ta' Novembru 2014 mill-Kummissarju għall-Kompetizzjoni, Margrethe Vestager, dwar investigazzjonijiet rigward għajnuna mill-Istat fil-qasam tat-taxxa, wara li kkunsidra l-programm ta' ħidma tal-Presidenza Taljana tal-Kunsill, wara li kkunsidra l-Komunikazzjoni tal-Kummissjoni tas-26 ta' Novembru 2014 dwar ''Pjan ta' Investiment għall-Ewropa'' (COM(2014)0903), wara li kkunsidra l-Istandards ta' Kontabilità għat-tassazzjoni, b'mod partikolari l-IAS 12, wara li kkunsidra l-pubblikazzjoni tal-hekk imsejħa dokumenti "LuxLeaks" mill-Konsorzju Internazzjonali ta' Ġurnalisti Investigattivi, wara li kkunsidra l-ittra mill-Ministri tal-Finanzi tal-Ġermanja, ta' Franza u tal-Italja lill-Kummissarju Pierre Moscovici, li permezz tagħha talbu leġiżlazzjoni li tittratta l-evitar tat-taxxa u ppjanar aggressiv kontra l-erożjoni tal-bażi u t-trasferiment tal-profitt, wara li kkunsidra l-Artikolu 52 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Ekonomiċi u Monetarji (A8-0040/2015), billi t-telf ta' tali dħul mit-taxxa jfisser li hemm inqas flejjes pubbliċi disponibbli għall-investiment, li konsegwentement ifisser li jista' jiġi stimolat anqas investiment privat addizzjonali, u dan fi żmien meta l-Kummissjoni ddikjarat li qed tikkonċentra fuq l-impjiegi, it-tkabbir u l-investiment; billi s-sussidjarjetà tapplika għal leġiżlazzjoni dwar it-tassazzjoni; billi l-prijoritajiet ewlenin tal-politiki tat-taxxa internazzjonali issa qed jiffukaw fuq l-iżvilupp ta' strateġija komprensiva fil-ġlieda kontra l-evażjoni u l-evitar tat-taxxa u fuq l-istabbiliment ta' standard globali għall-kooperazzjoni amministrattiva; billi l-pubblikazzjoni tal-hekk imsejħa dokumenti "LuxLeaks" mill-Konsorzju Internazzjonali ta' Ġurnalisti Investigattivi titlob investigazzjoni bir-reqqa u indipendenti tal-prattiki b'rabta ma' deċiżjonijiet dwar it-taxxa tal-Istati Membri u l-konformità tagħhom mal-kontroll mill-UE tal-għajnuna mill-istat u l-adeżjoni għall-prinċipji tas-Suq Uniku; billi għalkemm ġie rikonoxxut b'mod wiesa' li sistema tat-taxxa bilanċjata sew u orjentata lejn it-tkabbir hija kruċjali għall-ħolqien ta' tkabbir sostenibbli, għadha ma tteħditx azzjoni konkreta biżżejjed; billi ħafna impriżi, b'mod partikolari l-multinazzjonali, komunement jistrutturaw il-qagħda tat-taxxa globali tagħhom b'modi li jippermettu t-trasferiment tal-profitti lejn ġurisdizzjonijiet b'taxxa aktar baxxa jew jippruvaw jiksbu trattament preferenzjali biex inaqqsu l-ammont ta' taxxa li jħallsu jew jinnegozjaw direttament mal-awtoritajiet tat-taxxa biex jiksbu trattament preferenzjali, bil-kompliċità tal-awtoritajiet u tal-gvernijiet ta' ħafna Stati Membri; billi ċ-ċittadini madwar l-Unjoni qed jitolbu lill-mexxejja politiċi tagħhom jieħdu azzjoni biex iwaqqfu dawn il-prattiki u lakuni leġiżlattivi, u billi dawn il-prattiki u prattiki dubjużi oħra, bħal l-evitar tat-taxxa u l-ippjanar aggressiv tat-taxxa, għandhom isiru illegali u għandhom jiġu implimentati sanzjonijiet xierqa; billi t-tnaqqis tal-piżijiet amministrattivi fuq l-impriżi, partikolarment għall-SMEs u l-mikroimpriżi, u l-eliminazzjoni tal-ostakli tat-taxxa f'attivitajiet transfruntieri għandhom il-potenzjali li jagħtu spinta lit-tkabbir; billi politika dwar it-taxxa li tippromwovi l-inklużjoni, it-trasparenza u s-sens ta' ġustizzja, u li tħeġġeġ il-governanza tajba, hija għodda effettiva għall-promozzjoni tat-tkabbir sostenibbli, tal-ġustizzja soċjali u tat-tnaqqis tal-inugwaljanza ekonomika; billi l-għan tal-programm tal-Kummissjoni REFIT (programm dwar l-idoneità u l-prestazzjoni tar-regolamentazzjoni) huwa li jissimplifika l-leġiżlazzjoni tal-UE u li jnaqqas l-għadd ta' regoli, u għalhekk anke l-ispiża tar-regolamentazzjoni, biex b'hekk joħloq qafas leġiżlattiv ċar, aktar sempliċi u aktar stabbli għall-SMEs; billi inizjattivi oħra bħal dawn għandhom jiġu mħeġġa; billi hemm ħtieġa ġenerali li jiġu simplifikati s-sistemi ta' tassazzjoni, li jippermetti tnaqqis fl-ispejjeż għall-amministrazzjonijiet pubbliċi, iċ-ċittadini u l-kumpaniji, u l-prevenzjoni tal-evażjoni tat-taxxa, l-evitar tat-taxxa jew sempliċi żbalji, u ta' (non)tassazzjoni doppja jew ta' eżenzjonijiet mit-taxxa doppji; billi s-Semestru Ewropew huwa mekkaniżmu għall-koordinazzjoni tal-politiki ekonomiċi u fiskali fl-Istati Membri; Jilqa' l-ftehim dwar l-Iskambju Awtomatiku ta' Informazzjoni u l-prospetti għal implimentazzjoni rapida tiegħu; jitlob, f'dan ir-rigward, l-abolizzjoni definittiva tas-segretezza bankarja fl-UE minn Ġunju 2015; Jitlob li qabel it-30 ta' Ġunju 2015 jiġu konklużi ftehimiet dwar it-taxxa anke ma' pajjiżi terzi u jistieden lill-Kummissjoni tibda negozjati ma' pajjiżi terzi oħra, inkluż, iżda mhux biss, is-Singapor; Jitlob li meta jiġi implimentat l-istandard globali l-ġdid jiġu implimentati għal perjodu tranżitorju u mhux reċiproku proġetti pilota dwar l-iskambju awtomatiku ta' informazzjoni dwar it-taxxa ma' pajjiżi li qed jiżviluppaw; Jenfasizza li tinħtieġ azzjoni koordinata fil-livell tal-UE, anke fil-kuntest tal-Kodiċi ta' Kondotta dwar it-Tassazzjoni tal-Impriżi, biex jiġu applikati l-istandards ta' trasparenza fir-rigward ta' pajjiżi terzi; jistieden lill-Kummissjoni u lill-Istati Membri jinkorporaw dawn l-istandards fi ftehimiet kummerċjali futuri; Jinsisti fuq il-prinċipju ġenerali li t-taxxi għandhom jitħallsu fejn isir il-konsum ta' servizzi pubbliċi; jikkundanna bil-qawwa l-politiki aggressivi dwar it-taxxa li qed iġiegħlu lill-kontribwenti jittrasferixxu l-bażi tat-taxxa tagħhom mill-pajjiżi li fihom jikkunsmaw is-servizzi pubbliċi jew li jibbenefikaw minn forza tax-xogħol li tagħmel dan; Jissottolinja l-fatt li l-ġlieda kontra l-frodi tat-taxxa, l-evażjoni tat-taxxa, l-evitar tat-taxxa, l-ippjanar aggressiv tat-taxxa u r-rifuġji tat-taxxa, u qafas imtejjeb għall-funzjonament korrett tas-Suq Uniku permezz ta' leġiżlazzjoni effikaċi dwar il-politika tat-taxxa, jistgħu jinkisbu aħjar b'approċċ komuni; jenfasizza li approċċ komuni ta' dan it-tip għandu jittieħed fil-livell globali, u mhux biss f'livell Ewropew; Jiġbed l-attenzjoni lejn il-ħtieġa li l-kompetizzjoni b'rabta mat-taxxa bejn l-Istati Membri tibqa' ġusta u trasparenti, u li għalhekk twassal għat-tkabbir u l-impjiegi, filwaqt li jkun żgurat li s-settur bankarju Ewropew jibqa' kompetittiv mil-lat globali biex b'hekk jiġi evitat li t-taxxi jitilqu 'l bogħod mill-UE; Jikkundanna l-ftehimiet sigrieti dwar eżenzjonijiet mit-taxxa ffirmati bejn ċerti Stati Membri u xi impriżi multinazzjonali bil-għan li jattiraw il-kumpaniji, għad-detriment kemm tas-sistemi tat-taxxa ta' Stati Membri oħrajn kif ukoll għall-funzjonament xieraq tal-kompetizzjoni libera, l-allokazzjoni effiċjenti tar-riżorsi u s-suq intern; Jenfasizza li l-investimenti transfruntieri, u b'mod partikolari l-investimenti privati, huma fundamentali għall-ekonomija tal-UE; jenfasizza li l-inizjattivi tat-taxxa ''favorevoli għan-negozju'' u ''favorevoli għall-investiment'' huma fundamentali sabiex ikun hemm sistema tat-taxxa sostenibbli li tikkontribwixxi għat-tkabbir; jenfasizza li teżisti l-ħtieġa għal forom ġodda ta' kooperazzjoni effiċjenti u effikaċi bejn is-setturi pubbliċi u dawk privati, fost l-oħrajn fl-oqsma tar-riċerka u l-innovazzjoni, it-teknoloġiji tal-informazzjoni u tal-komunikazzjoni, it-trasport u s-sorsi tal-enerġija rinnovabbli; Jenfasizza li livell ta' taxxa baxx huwa essenzjali mhux biss għall-benessri soċjali tal-familji u l-unitajiet domestiċi, iżda anke għall-kompetittività u l-impjiegi ġodda; jenfasizza l-ħtieġa ta' nfiq pubbliku kkontrollat u effiċjenti u finanzi pubbliċi stabbli; Jissottolinja r-rwol ewlieni li jiżvolġu l-SMEs bħala xpruni tat-tkabbir u l-impjieg fl-UE; jenfasizza li l-politiki tal-UE dwar it-taxxa għandhom għalhekk jitfasslu b'mod li jimminimizza l-ostakli għall-SMEs, u li jinħtieġu sforzi akbar biex jinqerdu l-ostakli tat-taxxa u l-piżijiet amministrattivi għall-SMEs; Jenfasizza l-fatt li armonizzazzjoni akbar tal-politika tat-taxxa tiżgura li l-politiki tat-taxxa tal-Istati Membri jappoġġaw objettivi ta' politika tal-UE usa' kif stabbilit fl-istrateġija Ewropa 2020 għal tkabbir intelliġenti, sostenibbli u inklużiv; jenfasizza li, fi żmien meta d-dejn tal-istat huwa għoli u hemm ħtieġa evidenti ta' investiment fl-Unjoni Ewropea, tassazzjoni effikaċi tipprovdi lill-Istati Membri b'livell bażiku ta' dħul; Jirrakkomanda lill-Kummissjoni kif ukoll lil Stati Membri individwali sabiex, meta jifformulaw jew jemendaw il-politika tat-taxxa, fost l-oħrajn fil-qafas tas-Semestru Ewropew, jidħlu fi djalogu serju mal-impriżi u mal-partijiet ikkonċernati soċjali u ċivili sabiex jiżguraw li l-leġiżjazzjoni dwar il-politika tat-taxxa tirrifletti r-realtà ekonomika u tippromovi l-konformità volontarja mat-taxxa; Jistieden lill-Kummissjoni tiżviluppa proposti konkreti dwar kif jiġu ttrattati ostakli tat-taxxa li jxekklu l-attività transfruntiera ta' individwi u impriżi fis-Suq Uniku, u tkompli tiżviluppa għodod ta' simplifikazzjoni u li jżidu t-trasparenza tar-regoli u r-regolamenti dwar it-tassazzjoni li huma fis-seħħ kemm fl-UE kif ukoll fl-Istati Membri; jissottolinja l-fatt li dan inaqqas l-ispejjeż għall-kumpaniji, b'mod partikolari l-SMEs, iċ-ċittadini u l-amministrazzjonijiet pubbliċi, u konsegwentement jgħin biex jiġu evitati l-evażjoni tat-taxxa, l-evitar tat-taxxa jew sempliċi żbalji; Jilqa' l-ftehim tat-trilogu dwar id-Direttiva dwar il-Ġlieda Kontra l-Ħasil tal-Flus (AMLD) u r-Regolament dwar it-Trasferiment ta' Fondi (ToFR); Iqis, madankollu, li għad hemm lok għal titjib u jħeġġeġ lill-Istati Membri jużaw il-flessibbiltà disponibbli, prevista b'mod partikolari fl-AMLD, favur l-użu ta' reġistri pubbliċi mhux ristretti b'aċċess għal informazzjoni siewja dwar is-sjieda għal kumpaniji, trusts, fondazzjonijiet u entitajiet legali oħra; Jistieden lill-Kummissjoni tressaq proposti konkreti biex tittratta d-diskrepanza fir-rigward tal-VAT sabiex jiġu miġġielda l-frodi tat-taxxa u l-evażjoni tat-taxxa, filwaqt li tqis il-proposti reċenti kif adottati mill-Kunsill; Jistieden lill-Kummissjoni biex, bħala element fundamentali fil-ħolqien ta' Suq Uniku Diġitali, tippreżenta proposta bl-għan li tippermetti lill-Istati Membri japplikaw rati ta' VAT imnaqqsa fuq il-kotba – u possibilment anke fuq prodotti medjatiċi oħra – ipprovduti f'format diġitali; jinnota li s-sitwazzjoni attwali, li fiha r-rati mnaqqsa jistgħu jiġu applikati biss fuq il-kotba jekk ipprovduti b'mezz fiżiku ta' appoġġ, mhijiex konformi mal-prinċipju li jgħid li prodotti u servizzi simili għandhom ikunu soġġetti għall-istess rati ta' VAT; Jistieden lill-Kummissjoni tressaq proposta biex tissimplifika l-leġiżlazzjoni dwar l-obbligi tal-ħlas tal-VAT sabiex jitnaqqsu l-piżijiet amministrattivi għall-impriżi tal-UE u jiġi ffaċilitat il-kummerċ transfruntier; Jistieden lill-Kummissjoni tippreżenta qafas leġiżlattiv ċar biex tiżgura l-ugwaljanza bejn il-prodotti elettroniċi u l-alternattivi fiżiċi tagħhom; Jiddispjaċih li l-ħdax-il Stat Membru li japplikaw il-proċedura ta' kooperazzjoni msaħħa dwar taxxa fuq it-tranżazzjonijiet finanzjarji (FTT) sal-lum ma onorawx l-impenn li ħadu; ifakkar li s-settur finanzjarju għandu jagħmel kontribuzzjoni kbira lill-finanzi pubbliċi u jieħu nota tad-dikjarazzjoni konġunta tas-27 ta' Jannar 2015 mill-ħdax-il Stat Membru u tal-impenn tagħhom li sal-1 ta' Jannar 2016 jimplimentaw l-FTT b'ambitu wiesa' u b'rata ta' taxxa żgħira; jissottolinja l-urġenza li tittieħed azzjoni u l-importanza ta' FTT ambizzjuża; jistieden lil Stati Membri oħra jikkunsidraw li jidħlu fl-FTT; Jitlob li d-dħul mill-FTT jkun parti minn riżorsa proprja taħt il-baġit tal-UE; Jistieden lill-Istati Membri jaqblu malajr dwar BKKTK li tkun obbligatorja, l-ewwel nett għal kumpaniji Ewropej u soċjetajiet kooperattivi Ewropej u, t-tieni, għall-kumpaniji l-oħra kollha ħlief l-impriżi mikro, żgħar u ta' daqs medju, kif previst fil-pożizzjoni tal-Parlament tad-19 ta' April 2012 imsemmija hawn fuq dwar il-proposta għal direttiva tal-Kunsill dwar Bażi Komuni Konsolidata tat-Taxxa Korporattiva (BKKTK); Jistieden lill-Kummissjoni teżamina b'attenzjoni l-possibilitajiet għall-introduzzjoni ta' rata minima ta' taxxa korporattiva bħala mezz sabiex titrażżan il-kompetizzjoni dannuża b'rabta mat-taxxa; Jinnota li d-differenzi fil-leġiżlazzjoni dwar it-taxxa f'pajjiżi viċin xulxin jistgħu jikkawżaw problemi għall-impriżi f'żoni fil-fruntieri; għalhekk, jistieden lill-Kummissjoni tiskrutinja l-leġiżlazzjoni ppjanata fir-rigward tal-effetti tagħha fiż-żoni fil-fruntieri; Jistenna s-segwitu min-naħa tal-Kummissjoni rigward iż-żewġ rakkomandazzjonijiet tagħha dwar "miżuri maħsuba biex jinkoraġġixxu lil pajjiżi terzi japplikaw standards minimi ta' governanza tajba fi kwistjonijiet ta' taxxa" u "ppjanar aggressiv tat-taxxa" u s-segwitu min-naħa tal-Istati Membri rigward il-Pjan ta' Azzjoni aġġornat tal-Kummissjoni kontra l-frodi tat-taxxa u l-evażjoni tat-taxxa u l-ippjanar aggressiv tat-taxxa; Jenfasizza li l-Istati Membri tal-UE u l-Kummissjoni, fejn xieraq, għandu jkollhom rwol ewlieni fid-diskussjonijiet dwar il-ġlieda kontra l-allegata frodi tat-taxxa jew l-evitar aggressiv tat-taxxa fl-OECD, il-Forum Globali dwar it-Trasparenza u l-Iskambju ta' Informazzjoni għal Skopijiet ta' Taxxa, u fora globali rilevanti oħra; Jistieden lill-Kummissjoni tiżviluppa inizjattivi oħra biex tippromwovi l-governanza tajba fi kwistjonijiet ta' taxxa f'pajjiżi terzi, tittratta l-ippjanar aggressiv tat-taxxa u tindirizza d-diskrepanza fil-qasam tat-tassazzjoni (in-nontassazzjoni) doppja; jiddikjara li ftehimiet dwar it-tassazzjoni (in-nontassazzjoni) doppja bejn Stati Membri u pajjiżi terzi jridu jkunu bbażati fuq standards komuni; jinsisti li m'għandu jsir ebda ftehim dwar it-tassazzjoni (in-nontassazzjoni) doppja ma' rifuġji tat-taxxa jew ġurisdizzjonijiet mhux kooperattivi u, għalhekk, jitstieden lill-Kummissjoni żżid klawżola f'kull proposta leġiżlattiva relevanti biex tiżgura li l-objettivi tal-leġiżlazzjoni ma jiġux evitati permezz ta' kostruzzjonijiet tat-taxxa; Jitlob lill-Kummissjoni tippreżenta rapport ta' kull sena lill-Kunsill u lill-Parlament, dwar il-ħidma u l-kisbiet tal-pjattaforma għal governanza tajba fir-rigward tat-taxxa; Jilqa' l-ftehim dwar regoli kontra l-abbuż fid-Direttiva dwar il-Kumpaniji Prinċipali u Sussidjarji; iħeġġeġ lill-Istati Membri jimplimentawhom malajr u jestendu dan għad-Direttiva dwar l-imgħax u r-Royalties; Jistieden lill-Kummissjoni tagħmel il-ġlieda kontra l-evażjoni tat-taxxa prijorità assoluta, u tippreżenta proposti wesgħin u effikaċi kontra r-rifuġji u l-evitar tat-taxxa fl-ewwel sitt xhur tal-2015; Jistieden lill-Kummissjoni u lill-Istati Membri jappoġġaw l-istabbiliment ta' korp intergovernattiv tat-taxxa taħt il-patroċinju tan-Nazzjonijiet Uniti bl-għan li jiżguraw li l-pajjiżi li qed jiżviluppaw jistgħu jipparteċipaw b'mod ugwali fl-iżvilupp u r-riforma tal-politiki tat-taxxa globali; Jitlob lill-Kummissjoni tikkoopera bis-sħiħ mal-OECD, il-G20 u l-pajjiżi li qed jiżviluppaw biex tindirizza l-BEPS u tirrapporta regolarment lill-Parlament u lill-Kunsill dwar il-progress li jkun sar; jilqa' l-Pjan ta' Azzjoni rivedut tal-Kummissjoni li se jitressaq fl-2015 dwar l-evażjoni tat-taxxa u l-evitar tat-taxxa u jistieden lill-Kummissjoni biex sa tmiem Ġunju 2015 tippreżenta Direttiva tal-UE kontra l-BEPS; Iqis li l-Kummissjoni għandha taġġorna l-Pjan ta' Azzjoni kontra l-frodi tat-taxxa, l-evażjoni tat-taxxa u l-ippjanar aggressiv tat-taxxa abbażi tal-wegħdiet tal-mexxejja tal-G20 biex tiżgura li s-sistema internazzjonali tat-taxxa tkun ġusta u tiżgura l-bażi tad-dħul tal-pajjiżi; iqis li l-Programmi Fiscalis u Custom għandhom jiffukaw ukoll fuq il-kwistjoni tal-ippjanar aggressiv tat-taxxa; Jilqa' l-implimentazzjoni rapida tar-rapportar pajjiż pajjiż (CbC) għall-banek, kif definit fir-raba' emenda tad-Direttiva dwar ir-Rekwiżiti ta' Kapital (DRK4); Jistieden lill-Kummissjoni tintroduċi, bħala l-pass li jmiss, rapportar CbC mandatorju għall-kumpaniji transfruntieri, esklużi l-SMEs, fis-setturi kollha u fil-pajjiżi kollha li joperaw fihom, inklużi ġurisdizzjonijiet li ma jikkooperawx u r-rifuġji tat-taxxa, permezz ta' reviżjoni immedjata tad-direttiva dwar il-kontabilità, filwaqt li tiżgura li l-piżijiet amministrattivi jitnaqqsu kemm jista' jkun; Jappella għal azzjoni urġenti u miżuri vinkolanti sabiex jingħelbu l-aspetti dannużi tal-inċentivi tat-taxxa offruti fuq l-introjtu ġġenerat mill-proprjetà intellettwali jew is-sistemi ta' inċentivi tat-taxxa favur il-privattivi ("patent boxes"); Jitlob li l-iskambju ta' informazzjoni jiġi estiż għal deċiżjonijiet transfruntieri dwar it-taxxa biex ikun żgurat li l-kumpaniji kollha li joperaw fl-UE jissodisfaw l-obbligi tagħhom fl-Istati Membri kollha u jtejbu t-trasparenza; jissottolinja l-fatt li l-iskambju ta' informazzjoni m'għandux jgħawweġ il-kompetizzjoni; Huwa tal-fehma li d-deċiżjonijiet dwar it-taxxa jistgħu jkunu strument importanti biex tinħoloq ċertezza ġuridika għall-impriżi; jiddispjaċih, madankollu, għall-mod xejn trasparenti li bih intużaw dawn id-deċiżjonijiet fl-Istati Membri, u b'hekk inħolqu opportunitajiet ta' evitar tat-taxxa u kompetizzjoni dannuża b'rabta mat-taxxa; Iqis, barra minn hekk, li l-leġiżlaturi nazzjonali għandhom jitħallew, b'mod kunfidenzjali, jispezzjonaw il-kontenut tad-deċiżjonijiet li ttieħdu dwar it-taxxa, biex b'hekk tiġi ppromulgata l-leġiżlazzjoni nazzjonali adegwata biex ma jkunx hemm evitar tat-taxxa; Jilqa' t-tħabbir ta' proposta tal-Kummissjoni dwar l-iskambju obbligatorju ta' informazzjoni b'rabta ma' deċiżjonijiet transfruntieri; huwa tal-fehma li l-proposta l-ewwel u qabel kollox għandha tinkludi obbligu għall-Istati Membri li jinfurmaw lil xulxin dwar id-deċiżjonijiet adottati; iqis ukoll li l-Istati Membri għandhom ikunu obbligati jinnotifikaw lill-Kummissjoni dwar tali deċiżjonijiet, dwar il-prinċipji ġenerali sottostanti tagħhom u dwar l-impatt baġitarju preċiż fuq il-bażi tat-taxxa, biex b'hekk il-Kummissjoni tkun tista' teżerċita aħjar ir-rwol tagħha bħala gwardjan tal-kompetizzjoni ġusta fi ħdan is-suq uniku; Jenfasizza li ċ-ċertezza legali għall-kontribwenti – permezz ta' mġiba prevedibbli tal-awtoritajiet nazzjonali tat-taxxa u tal-politika – għandha tibqa' prijorità; jindika li d-deċiżjonijiet u l-arranġamenti dwar it-taxxa mhumiex dannużi minnhom infushom, iżda li l-awtoritajiet nazzjonali tat-taxxa għandhom jikkomunikaw b'mod ċar u mhux ambigwu dwar liema arranġamenti huma aċċettabbli u liema mhumiex; Jikkundanna bil-qawwa lill-Istati Membri li ppermettew jew saħansitra ħeġġew lill-awtoritajiet tat-taxxa tagħhom joħorġu deċiżjonijiet dwar it-taxxa li wasslu għall-interruzzjoni tat-tassazzjoni u tal-attività ekonomika, u li konsegwentement kkontribwew b'mod sinifikanti sabiex jitnaqqru l-finanzi pubbliċi; Jistieden lill-Kummissjoni tintensifika l-użu tagħha tar-regoli tal-UE dwar l-għajnuna mill-istat kontra l-ippjanar aggressiv tat-taxxa; iqis li l-Kummissjoni għandha tinvestiga l-każijiet kollha ta' deċiżjonijiet dwar it-taxxa sabiex tivverifika li mhumiex qed jiksru r-regoli tal-UE dwar l-għajnuna mill-istat permezz ta' benefiċċji selettivi tat-taxxa għal xi kumpaniji; Huwa preokkupat li r-riformi nazzjonali f'xi Stati Membri rriżultaw f'nuqqas ta' persunal u nuqqas ta' allokazzjoni ta' riżorsi għall-awtoritajiet nazzjonali tat-taxxa u l-awtoritajiet ta' awditjar tat-taxxa; jiddispjaċih li spiss tingħata prijorità lill-evitar tat-taxxa fuq skala żgħira, minflok fil-livell tal-impriżi multinazzjonali l-kbar; jistieden lill-Istati Membri jiżguraw riżorsi adegwati u jenfasizza li ż-żieda fl-ispejjeż, b'riżultat ta' livelli ta' persunal u allokazzjoni tar-riżorsi aktar adegwati, tkun ferm inqas meta mqabbla mad-dħul addizzjonali mit-taxxa; jinnota li s-servizzi tat-taxxa elettroniċi tal-gvern jistgħu jwasslu għal użu effiċjenti tar-riżorsi umani u finanzjarji; Jenfasizza li politiki nazzjonali tat-taxxa effettivi, effiċjenti u leġittimi jeħtieġu li l-awtoritajiet nazzjonali tat-taxxa jiffunzjonaw b'mod adegwat (jiġifieri l-infurzar għandu jkun adegwat); jenfasizza li l-awtoritajiet nazzjonali tat-taxxa għandhom jiskambjaw informazzjoni dwar l-aħjar prattiki biex b'hekk jitgħallmu minn xulxin; Jistieden lill-Istati Membri jtejbu l-kooperazzjoni amministrattiva tagħhom fil-qasam tat-tassazzjoni diretta u indiretta u d-dazji tas-sisa, kif ukoll fl-assistenza reċiproka fl-irkupru ta' pretensjonijiet; jirrikonoxxi l-importanza tal-iskambju tal-aħjar prattiki bejn l-Istati Membri, u jistedinhom jisfruttaw il-potenzjal sħiħ tal-programmi Fiscalis 2014-2020 u Customs 2014-2020; Jistieden lill-Kummissjoni tipproponi, u lill-Istati Membri jaqblu dwar, pożizzjoni komuni tal-UE u sett usa' ta' kriterji dettaljati għad-definizzjoni ta' rifuġji tat-taxxa u penali koordinati li għandhom jiġu imposti fuq ġurisdizzjonijiet li ma jikkooperawx; jitlob li, sat-30 ta' Ġunju 2015, titfassal lista sewda ta' tali rifuġji tat-taxxa u pajjiżi li jgħawġu l-kompetizzjoni b'kundizzjonijiet favorevoli tat-taxxa, fosthom dawk fl-UE; Jitlob lill-Kummissjoni toffri kooperazzjoni u assistenza lil pajjiżi terzi li qed jiżviluppaw li mhumiex rifuġji tat-taxxa, biex tgħinhom jindirizzaw b'mod effettiv il-frodi tat-taxxa u l-evitar tat-taxxa; Jistieden lill-Istati Membri biex jagħtu lill-awtoritajiet kompetenti tagħhom il-kapaċità biex iwettqu investigazzjonijiet rigorużi u bir-reqqa, u tressaq sanzjonijiet bħas-sospensjoni jew ir-revoka ta' liċenzji bankarji jew ta' konsulenza ta istituzzjonijiet finanzjarji, kontabilisti, ditti legali jew konsulenti finanzjarji oħra jekk ikun ġie pprovat li dawn ikunu għenu fil-frodi tat-taxxa; Jitlob li jiddaħħlu sanzjonijiet ħorox biex ikun evitat li kumpaniji jiksru jew jevitaw l-istandards tat-taxxa, billi ma jibqgħux jingħataw fondi tal-UE u aċċess għall-għajnuna mill-istat jew għall-akkwist pubbliku lil kumpaniji frawdolenti jew kumpaniji li jinsabu f'rifuġji tat-taxxa jew pajjiżi li jgħawġu l-kompetizzjoni b'kundizzjonijiet favorevoli tat-taxxa; iħeġġeġ lill-Istati Membri jirkupraw kull tip ta' appoġġ pubbliku mogħti lil kumpaniji jekk dawn ikunu involuti fi ksur tal-istandards tat-taxxa tal-UE; Jistieden lill-Istati Membri kollha jippubblikaw valutazzjoni tal-impatt tal-Entitajiet bi Skop Speċjali li għandhom u ta' kostruzzjonijiet ġuridiċi simili, kif ukoll data li turi l-fluss tal-investimenti permezz ta' entitajiet bħal dawn f'pajjiżhom; jistieden ukoll lill-Istati Membri jintroduċu rekwiżiti sostanzjalment b'saħħithom biżżejjed għall-entitajiet tali kollha biex jiżguraw li dawn ma jistgħux jiġu abbużati għal skopijiet ta' taxxa; Jistieden lill-Kummissjoni tisfrutta bis-sħiħ l-ambitu offrut mil-liġi dwar l-għajnuna mill-istat għall-ġlieda kontra l-ippjanar aggressiv tat-taxxa, u tirrikonoxxi li dawn il-prattiki huma fundamentalment kontra l-kompetizzjoni u jimpedixxu l-abilità tal-SMEs Ewropej li jikkompetu bl-istess kundizzjonijiet; Jenfasizza li l-Istati Membri li kisbu jew qed ifittxu li jiksbu assistenza finanzjarja huma obbligati jimplimentaw miżuri maħsuba biex isaħħu u jtejbu l-kapaċità tal-ġbir tat-taxxa u l-ġlieda kontra l-frodi tat-taxxa u l-evażjoni tat-taxxa; iħeġġeġ lill-Kummissjoni testendi dan l-obbligu biex ikun jinkludi miżuri li jittrattaw il-ħasil tal-flus, l-evitar tat-taxxa u l-ippjanar aggressiv tat-taxxa; Jistieden lill-Istati Membri jiżviluppaw il-qafas neċessarju ta' kooperazzjoni bejn l-amministraturi tat-taxxa u s-soċjetà ċivili li jippromwovi r-responsabbiltà soċjali u t-trasparenza; jemmen li kooperazzjoni bħal din mal-kontribwenti onesti tista' twassal għal riżultati tanġibbli fl-identifikazzjoni, b'mod partikolari, ta' tipi differenti ta' frodi u evażjoni; Jitlob lill-Kummissjoni tiżviluppa standards jew proposti adatti tal-UE, b'kooperazzjoni mal-OECD, biex tindirizza l-isfidi tat-tassazzjoni tal-ekonomija diġitali; Iħeġġeġ lill-Kummissjoni tiżviluppa kodiċi Ewropew għall-kontribwenti li jistabbilixxi l-aħjar prattiki għat-titjib fil-kooperazzjoni, il-fiduċja u l-kunfidenza bejn l-amministrazzjonijiet tat-taxxa u l-kontribwenti, sabiex tkun żgurata aktar trasparenza tad-drittijiet u l-obbligi tal-kontribwenti u jitħeġġeġ approċċ orjentat lejn is-servizz; Jenfasizza li r-rakkomandazzjonijiet speċifiċi għall-pajjiż għandhom jiġu aċċettati u implimentati mill-Istati Membri, b'mod partikolari fl-isfera baġitarja; Jappella għal rieżami tal-mandat tal-Grupp dwar il-Kodiċi tal-Kondotta sabiex titjieb l-effikaċja tiegħu u jingħataw riżultati ambizzjużi, pereżempju billi jiġi stabbilit obbligu li jiġu ppubblikati l-ħelsien mit-taxxa u s-sussidji għall-korporazzjonijiet; jitlob ukoll lill-Grupp tdwar il-Kodiċi tal-Kondotta jipprovdi u jippubblika fil-pront sommarju li juri sa liema punt il-pajjiżi qegħdin jimxu mar-rakkomandazzjonijiet stabbiliti mill-grupp fir-rapport ta' progress tiegħu ta' kull sitt xhur lill-ministri tal-finanzi; Iqis li l-kejl kwantitattiv tal-miri makroekonomiċi għandu jkun akkumpanjat b'indikaturi kwalitattivi sabiex jiġu indirizzati l-objettivi fit-tul; jistieden lill-Kummissjoni biex, meta tabbozza r-rakkomandazzjonijiet speċifiċi għall-pajjiż, twettaq studju approfondit tad-differenzi bejn l-Istati Membri u tiffoka fuq paraguni bejn l-Istati Membri biex jiġu identifikati l-aħjar prattiki fil-qasam tat-taxxa fit-tfassil ta' politiki tat-taxxa; Itenni l-appell tiegħu lill-Kummissjoni biex tiżgura li jiġu allokati biżżejjed ħin u riżorsi għat-tfassil, il-preżentazzjoni bikrija u s-segwitu għar-''rakkomandazzjonijiet speċifiċi għall-pajjiż'', u biex tippermetti lill-Parlament jipprovdi skrutinju demokratiku; Jiddispjaċih dwar in-nuqqas ta' progress sostanzjali li sar sal-lum fil-qasam tat-tassazzjoni u fir-riformi tat-taxxa fil-qafas tal-impenji tal-Patt Euro Plus; jistieden lill-Kummissjoni tintegra bis-sħiħ il-koordinazzjoni prammatika tat-taxxa fiċ-ċiklu tas-Semestru Ewropew bħala parti minn koordinazzjoni aktar b'saħħitha tal-politika ekonomika; F'dan il-kuntest, iħeġġeġ lill-Istati Membri jissimplifikaw is-sistemi tat-taxxa tagħhom, jimmodernizzaw l-amministrazzjonijiet tat-taxxa tagħhom u jtejbu l-prestazzjoni tagħhom fir-rigward tal-ġbir tat-taxxa, fost l-oħrajn billi jistabbilixxu mekkaniżmi effiċjenti għall-ġbir tad-dħul ibbażati fuq teknoloġija moderna u billi jappoġġaw strateġiji ġodda rigward il-konformità volontarja, il-valutazzjoni tar-riskju u l-monitoraġġ; Jistieden lill-Istati Membri jnaqqsu l-piż tat-taxxa fuq il-ħaddiema u minflok idaħħlu forom oħra ta' tassazzjoni sostenibbli, bl-għan li jiġi żgurat li jsiru kontribuzzjonijiet ġusti mis-setturi ekonomiċi finanzjarji kollha u sabiex jiġu promossi t-tkabbir u l-ħolqien ta' impjiegi ta' kwalità għolja; Iħeġġeġ lill-Istati Membri biex, meta jintroduċu taxxi fuq il-proprjetà, iqisu l-effetti kollaterali relevanti kollha; Jistieden lill-Kummissjoni u lill-Istati Membri jirriflettu dwar tipi ġodda u innovattivi ta' taxxi li jwasslu għat-tkabbir u l-impjiegi; Itenni l-ħtieġa li jsir rieżami profond tas-sistema tar-riżorsi proprji Ewropea; huwa tal-fehma li l-allokazzjoni ta' aktar riżorsi proprji b'mod newtrali għall-baġit tagħti aktar effikaċja u awtonomija lill-Kummissjoni u twassal għal baġit Ewropew aktar trasparenti; jistenna bil-ħerqa, għaldaqstant, ir-riżultati tal-Grupp ta' Livell Għoli dwar ir-Riżorsi Proprji; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-parlamenti nazzjonali. wara li kkunsidra t-talba għat-tneħħija tal-immunità ta' António Marinho e Pinto, imressqa minn Dott. Rodrigo Pereira da Costa, imħallef fil-Qorti tad-Distrett ta' Coimbra fit-8 ta' Ottubru 2014 (Ref. 6076/12.0TDLSB), u mħabbra fis-seduta plenarja tat-12 ta' Novembru 2014, wara li sema' lil António Marinho e Pinto skont l-Artikolu 9(5) tar-Regoli ta' Proċedura tiegħu, wara li kkunsidra l-Artikoli 8 u 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea, kif ukoll l-Artikolu 6(2) tal-Att dwar l-elezzjoni tal-membri tal-Parlament Ewropew b'suffraġju universali dirett, tal-20 ta' Settembru 1976, wara li kkunsidra l-Artikolu 157(2) u (3) tal-Kostituzzjoni tar-Repubblika Portugiża, wara li kkunsidra l-Artikoli 5(2), 6(1) u 9 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali (A8-0062/2015), billi l-imħallef tal-Qorti tad-Distrett ta' Coimbra ressaq talba għat-tneħħija tal-immunità parlamentari ta' Membru tal-Parlament Ewropew António Marinho e Pinto b'konnessjoni ma' azzjoni legali possibbli rigward reat allegat; billi, skont l-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea, il-Membri għandhom igawdu, fit-territorju tal-Istat tagħhom stess, l-immunitajiet mogħtija lil membri tal-Parlament ta' dak l-Istat; billi, skont l-Artikolu 157(2) u (3) tal-Kostituzzjoni tar-Repubblika Portugiża membri tal-Parlament ma jistgħux, waqt il-leġiżlatura parlamentari, jiġu mħarrka, arrestati, impriġunati jew detenuti b'xi mod ieħor mingħajr ftehim minn qabel tal-Assemblea; billi António Marinho e Pinto huwa akkużat b'malafama tal-ex uffiċjali tal-Assoċjazzjoni tal-Avukati Portugiża; billi l-akkużi huma manifestament mingħajr ebda rabta mal-kariga ta' António Marinho e Pinto bħala Membru tal-Parlament Ewropew u jirriżultaw mill-kariga preċedenti tiegħu bħala President tal-Assoċjazzjoni tal-Avukati Portugiża; billi l-azzjonijiet allegati mhumiex relatati ma' opinjonijiet espressi jew voti mitfugħa mill-Membru tal-Parlament Ewropew fil-qadi ta' dmirijietu fit-tifsira tal-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea; billi m'hemm l-ebda suspett ta' xi tentattiv li jostakola l-ħidma parlamentari ta' Antonio Marinho e Pinto (fumus persecutionis) wara l-proċedimenti, li fil-fatt kienu nbdew qabel ma assuma l-kariga tiegħu fil-Parlament Ewropew; Jiddeċiedi li jneħħi l-immunità ta' António Marinho e Pinto; Jagħti istruzzjonijiet lill-President tiegħu biex jgħaddi minnufih din id-deċiżjoni u r-rapport tal-kumitat responsabbli tiegħu lill-Imħallef fil-Qorti tad-Distrett ta' Coimbra u lil António Marinho e Pinto. wara li kkunsidra t-talba għat-tneħħija tal-immunità ta' Ivan Jakovčić, imressqa fil-5 ta' Settembru 2014 mill-avukat tal-parti offiża bħala rikorrent f'konnessjoni ma' proċedimenti kriminali pendenti quddiem il-Qorti Muniċipali f'Pazin (il-Kroazja) (Ref. No K-143/14), u mħabbra fis-seduta plenarja tat-23 ta' Ottubru 2014, wara li kkunsidra l-ittri tar-Rappreżentant Permanenti tar-Repubblika tal-Kroazja għall-UE tal-14 ta' Frar 2014 u tas-16 ta' Jannar 2015 li jikkonfermaw li, skont id-dispożizzjonijiet rilevanti tal-liġi Kroata, il-parti offiża bħala rikorrenti tista' titlob it-tneħħija tal-immunità ta' Membru Kroat tal-Parlament Ewropew, wara li sema' lil Ivan Jakovčić bi qbil mal-Artikolu 9(5) tar-Regoli ta' Proċedura tiegħu, wara li kkunsidra l-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att dwar l-elezzjoni tal-Membri tal-Parlament Ewropew b'suffraġju universali dirett, tal-20 ta' Settembru 1976, wara li kkunsidra l-Artikoli 23 u 28 tal-Ordnijiet Permanenti tal-Parlament Kroat, wara li kkunsidra l-Artikolu 61(1) tal-Kodiċi ta' Proċedura Kriminali Kroat, wara li kkunsidra l-Artikolu 5(2), l-Artikolu 6(1) u l-Artikolu 9 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali (A8-0059/2015), billi l-avukat ta' rikorrent privat talab għat-tneħħija tal-immunità parlamentari ta' Membru tal-Parlament Ewropew, Ivan Jakovčić, b'konnessjoni ma' proċedimenti legali dwar allegat reat ta' malafama; billi bl-ittra tal-14 ta' Frar 2014, ir-Rappreżentant Permanenti tar-Repubblika tal-Kroazja għall-UE informa lill-President tal-Parlament li, fin-nuqqas ta' regoli proċedurali speċifiċi fir-rigward tat-talba għat-tneħħija tal-immunità tal-Membri Kroati tal-Parlament Ewropew, id-dispożizzjonijiet li jirregolaw it-talbiet għat-tneħħija tal-immunità tal-Membri tal-Parlament nazzjonali għandhom japplikaw u li, skont dawn id-dispożizzjonijiet, talba għal approvazzjoni ta' żamma ta' persuna taħt arrest matul il-kawża (kustodja) jew għall-bidu ta' proċedimenti kriminali kontra Membru tista' ssir minn kwalunkwe korp statali awtorizzat, mill-parti offiża bħala attur jew minn rikorrent privat; billi bl-ittra tas-16 ta' Jannar 2015, ir-Rappreżentant Permanenti tar-Repubblika tal-Kroazja għall-UE kkonferma li l-proċedimenti legali, li b'konnessjoni magħhom intalbet it-tneħħija tal-immunità tas-Sur Jakovčić, kienu fil-fatt pendenti quddiem il-qorti kompetenti fil-Kroazja; billi, skont l-Artikolu 8 tal-Protokol dwar il-Privileġġi u l-Immunitajiet tal-Unjoni Ewropea, il-Membri tal-Parlament Ewropew m'għandhom ikunu soġġetti għal ebda forma ta' investigazzjoni, detenzjoni jew proċedimenti legali, fir-rigward ta' opinjonijiet espressi jew voti mogħtija minnhom fil-qadi ta' dmirijiethom; billi l-iskop ta' din id-dispożizzjoni huwa li jiżgura li l-Membri tal-Parlament Ewropew igawdu l-libertà ta' espressjoni bħala kwistjoni ta' prinċipju, iżda billi dan id-dritt għal-libertà ta' espressjoni ma jawtorizzax il-kalunja, il-libell, l-inċitament għall-mibegħda jew li l-unur tal-oħrajn jitqiegħed fid-dubju; billi t-talba għat-tneħħija tal-immunità tirrigwarda l-proċedimenti kriminali istitwiti kontra s-Sur Jakovčić skont l-Artikolu 147(1) u (2) tal-Kodiċi Kriminali Kroat, f'konnessjoni ma' dikjarazzjonijiet ta' malafama li huwa allegatament għamel f'intervista mar-Radjuteleviżjoni Kroata HRT fit-22 ta' Lulju 2014; billi skont l-Artikolu 61(1) tal-Kodiċi ta' Proċedura Kriminali Kroat (Zakon o kaznenom postupku), f'każ ta' prosekuzzjoni privata, il-ħlas privat għandu jiġi ppreżentat fi żmien tliet xhur mid-data li fiha persuna fiżika jew ġuridika awtorizzata saret taf bir-reat u l-awtur tiegħu. billi, skont l-Artikolu 9(2) tar-Regoli ta' Proċedura tal-Parlament, talbiet għat-tneħħija tal-immunità għandhom ikunu ikkunsidrati mingħajr dewmien, imma billi titqies il-komplessità relattiva tagħhom; billi s-Sur Jakovčić kien Membru tal-Parlament Ewropew meta saret l-intervista; billi, madankollu, id-dikjarazzjonijiet li allegatament saru jirrigwardaw kwistjoni li tmur lura għal żmien meta hu ma kienx għadu fil-kariga; billi, minħabba dan, id-dikjarazzjonijiet inkwistjoni ma għandhomx konnessjoni diretta u ovvja mal-qadi tad-dmirijiet tas-Sur Jakovčić bħala Membru tal-Parlament Ewropew u lanqas ma jikkostitwixxu opinjoni espressa jew vot mitfugħ fil-qadi ta' dmirijietu bħala Membru tal-Parlament Ewropew fi ħdan it-tifsira tal-Artikolu 8 tal-Protokoll Nru 7; billi s-Sur Jakovčić ma jistax, għalhekk, jitqies li kien qed jaġixxi fil-qadi ta' dmirijietu bħala Membru tal-Parlament Ewropew; Iqis li t-talba għat-tneħħija tal-immunità tas-Sur Jakovčić ġiet sottomessa mill-awtorità kompetenti fi ħdan it-tifsira tal-Artikolu 9(1) tar-Regoli ta' Proċedura u li, għal din ir-raġuni, għandha tiġi meqjusa ammissibbli; iqis, barra minn hekk, li, fid-dawl tal-Artikolu 9(2) tar-Regoli ta' Proċedura tiegħu, l-ebda terminu ma jista' jiġi imposta fuq il-Parlament biex tintlaħaq deċiżjoni dwar talba għat-tneħħija tal-immunità; Iddeċieda li jneħħi l-immunità ta' Ivan Jakovčić; Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli tiegħu lill-awtorità kompetenti tar-Repubblika tal-Kroazja u lil Ivan Jakovčić. wara li kkunsidra t-talba għat-tneħħija tal-immunità ta' Viktor Uspaskich, li tressqet fil-21 ta' Lulju 2014 mill-awtoritajiet ġudizzjarji Litwani b'konnessjoni mal-proċedimenti kriminali pendenti quddiem il-qorti tal-appell tar-Repubblika tal-Litwanja, u mħabbra fil-plenarja tal-15 ta' Settembru 2014, wara li fl-24 ta' Marzu 2015 sema' lil Viktor Uspaskich skont l-Artikolu 9(5) tar-Regoli ta' Proċedura tiegħu, wara li kkunsidra l-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea ('il-Protokoll') u l-Artikolu 6(2) tal-Att dwar l-elezzjoni tal-Membri tal-Parlament Ewropew b'suffraġju universali dirett, tal-20 ta' Settembru 1976, wara li kkunsidra l-Artikolu 62 tal-Kostituzzjoni tar-Repubblika Litwana, wara li kkunsidra l-Artikoli 5(2) u 6(1) u l-Artikolu 9 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali (A8-0061/2015), billi l-Qorti Reġjonali ta' Vilnjus tat sentenza li għadha mhijiex finali, li sabet lil Uspaskich, Membru tal-Parlament Ewropew, ħati; billi l-istess proċeduri għadhom pendenti quddiem il-Qorti tal-Appell tar-Repubblika tal-Litwanja; billi l-akkużi miġjuba kontra Viktor Uspaskich mhumiex marbuta ma' opinjoni espressa jew vot mitfugħ minnu fil-qadi ta' dmirijietu bħala Membru tal-Parlament Ewropew u billi l-Artikolu 8 tal-Protokoll, għalhekk, mhuwiex applikabbli; billi, skont l-Artikolu 9 tal-Protokoll, waqt is-sessjonijiet tal-Parlament Ewropew, il-Membri għandhom igawdu, fit-territorju tal-Istat tagħhom stess, l-immunitajiet mogħtija lill-membri tal-parlament tagħhom, iżda ma tistax issir talba għall-immunità meta Membru jinqabad fl-att li jikkommetti reat u l-Parlament Ewropew ma għandux jinżamm mill-jeżerċita d-dritt li jneħħi l-immunità ta' wieħed mill-Membri tiegħu; billi, skont l-Artikolu 62 tal-Kostituzzjoni tar-Repubblika tal-Litwanja, Membru tal-Parlament Nazzjonali (is-Seimas) ma jistax jinżamm kriminalment responsabbli, jiġi arrestat, u lanqas ma tista' titnaqqaslu l-libertà personali mingħajr il-kunsens tas-Seimas; billi ttieħdu passi kriminali kontra Viktor Uspaskich, Membru tal-Parlament Ewropew li, fil-proċedimenti quddiem il-Qorti Reġjonali ta' Vilnjus, ġie akkużat li wettaq offiżi kriminali skont l-Artikolu 24(4) flimkien mal-Artikolu 222(1), l-Artikolu 220(1), l-Artikolu 24(4) flimkien mal-Artikolu 220(1), l-Artikolu 205(1) u l-Artikolu 24(4) flimkien mal-Artikolu 205(1) tal-Kodiċi Kriminali tar-Repubblika tal-Litwanja; billi fl-14 ta' Lulju 2009 l-Prosekutur Ġenerali tar-Repubblika tal-Litwanja talab li l-immunità ta' Viktor Uspaskich titneħħa b'konnessjoni mal-proċedimenti kriminali msemmija hawn fuq; billi fis-27 ta' Jannar 2010 Viktor Uspaskich instema' mill-Kumitat għall-Affarijiet Legali għall-ewwel darba skont l-Artikolu 9 tar-Regoli ta' Proċedura u, fit-2 ta' Settembru 2010, wara kjarifika ta' żewġ kwistjonijiet legali permezz ta' tweġibiet mill-awtoritajiet Litwani, reġa' nstema' mill-Kumitat għall-Affarijiet Legali, sabiex b'hekk ingħata d-dritt ta' smigħ f'kull livell possibbli skont il-liġi; billi fil-5 ta' April 2011 Viktor Uspaskich applika għad-difiża tal-immunità tiegħu, fejn allega li, inter alia, ma kienx instema' b'mod suffiċjenti mill-Kumitat għall-Affarijiet Legali, u barra minn hekk allega li l-prosekuzzjoni kriminali kontrieh kienet motivata politikament u li kien qed jiġi mxekkel milli jaqdi d-dmirijiet parlamentari tiegħu; billi din l-applikazzjoni ġiet miċħuda għaliex ma ġiet stabbilita l-ebda konnessjoni suffiċjenti bejn il-fatti allegati l-ġodda u l-bidu tal-proċedimenti kontra Viktor Uspaskich għal kontabilità falsifikata; billi fit-12 ta' Lulju 2013 il-Qorti Reġjonali ta' Vilnjus sabet lil Viktor Uspaskich ħati li kiser l-Artikolu 24(4) b'konnessjoni mal-Artikoli 182(2) u 222(1) tal-Kodiċi Kriminali tar-Repubblika tal-Litwanja u billi Viktor Uspaskich ġie kkundannat erba' snin ħabs f'istituzzjoni penitenzjarja; billi kemm Viktor Uspaskich u kemm l-Uffiċċju tal-Prosekuzzjoni tal-Istat sussegwentement appellaw, u b'riżultat ta' dan issa l-istess proċedimenti legali li fuq il-bażi tagħhom tneħħiet l-immunità ta' Viktor Uspaskich, jinsabu pendenti fuq appell; billi fl-istadju ta' appell tal-proċedimenti hija meħtieġa deċiżjoni ulterjuri mill-Parlament Ewropew għaliex, skont l-Artikolu 62 tal-Kostituzzjoni tar-Repubblika tal-Litwanja, Membru tal-Parlament Nazzjonali (is-Seimas) ma jistax jinżamm kriminalment responsabbli mingħajr il-kunsens tas-Seimas; billi, skont l-Artikolu 9(a) tal-Protokoll, l-ambitu u t-tifsira tal-immunità li jgawdu l-Membri fit-territorju tal-Istat tagħhom huma determinati mid-dispożizzjonijiet nazzjonali rispettivi tagħhom; billi Viktor Uspaskich qed jallega li l-bażi legali tal-akkużi nbidlet, iżda billi huwa perfettament ammissibbli għall-awtoritajiet tal-prosekuzzjoni u l-awtoritajiet ġudizzjarji li jistabbilixxu definizzjonijiet ġodda sakemm it-trattament li jwassal għall-proċedimenti jkun l-istess; billi fi kwalunkwe każ joħroġ ċar mid-dokumenti li l-elementi tal-akkuża dejjem baqgħu l-istess; billi Viktor Uspaskich qed jgħid li żewġ każijiet relatati miegħu jinsabu pendenti quddiem il-Qorti Ewropea tad-Drittijiet tal-Bniedem, iżda billi, wara verifika li saret, instab li dawn iż-żewġ każijiet mhumiex relatati mal-każ preżenti; billi każ jista' jinġieb quddiem il-Qorti Ewropea tad-Drittijiet tal-Bniedem biss wara li jkunu ġew eżawriti r-rimedji domestiċi kollha u għalhekk ikun impossibbli li proċedimenti li jkunu jinsabu pendenti quddiem qorti tal-appell tar-Repubblika tal-Litwanja jistgħu fl-istess ħin ikunu s-suġġett ta' proċedimenti pendenti quddiem il-Qorti Ewropea tad-Drittijiet tal-Bniedem; billi, barra minn hekk, Viktor Uspaskich jirreferi għal dokumenti ta' WikiLeaks bħala evidenza ġdida, iżda dawn id-dokumenti kienu diġà ġew diskussi fil-qafas tal-proċedimenti għad-difiża tal-immunità mibdija fil-5 ta' April 2011 u la jikkostitwixxu prova konklużiva u lanqas ma huma rilevanti; billi għal darb'oħra ma setgħet tiġi stabbilita l-ebda konnessjoni suffiċjenti bejn il-fatti l-ġodda allegati u l-proċedimenti kontra Viktor Uspaskich għal kontabilità falsifikata; billi d-deċiżjoni li titneħħa l-immunità skont l-Artikolu 9(7) tar-Regoli ta' Proċedura bl-ebda mod ma tikkostitwixxi dikjarazzjoni ta' opinjoni rigward ħtija jew nuqqas ta' ħtija, peress li dan huwa s-suġġett ta' proċedimenti nazzjonali; billi, barra minn hekk, fil-kuntest tal-proċedimenti relatati mal-immunità mhuwiex il-kompitu tal-Kumitat għall-Affarijiet Legali li jeżamina s-sistemi ġudizzjarji tal-Stati Membri individwali; Jiddeċiedi li jneħħi l-immunità ta' Viktor Uspaskich; Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli tiegħu lill-awtorità kompetenti tar-Repubblika tal-Litwanja. wara li kkunsidra t-talba min-naħa ta' Gabriele Albertini tat-28 ta' Lulju 2014, imħabbra waqt is-seduta plenarja tas-16 ta' Settembru 2014, għall-ħarsien tal-immunità tiegħu b'rabta mal-proċedimenti kriminali li jinsabu pendenti quddiem il-Qorti ta' Brescia (l-Italja) (ref. wara li kkunsidra t-talba min-naħa ta' Gabriele Albertini tat-30 ta' Lulju 2014, imħabbra waqt is-seduta plenarja tas-16 ta' Settembru 2014, għar-rikunsiderazzjoni tat-talba għall-ħarsien tal-immunità tiegħu b'rabta mal-proċedimenti ċivili li jinsabu pendenti quddiem il-Qorti ta' Brescia (l-Italja) (ref. wara li kkunsidra t-talba min-naħa ta' Gabriele Albertini li waslet fis-17 ta' Lulju 2013, imħabbra waqt is-seduta plenarja tad-9 ta' Settembru 2013, għar-rikunsiderazzjoni tat-talba għall-ħarsien tal-immunità tiegħu b'rabta mal-proċedimenti ċivili msemmija hawn fuq, wara li sema' lil Gabriele Albertini, f'konformità mal-Artikolu 9(5) tar-Regoli ta' Proċedura tiegħu, wara li kkunsidra l-Artikoli 8 u 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea, kif ukoll l-Artikolu 6(2) tal-Att tal-20 ta' Settembru 1976 li jikkonċerna l-elezzjoni tal-membri tal-Parlament Ewropew b'suffraġju universali dirett, wara li kkunsidra l-Artikolu 5(2) u l-Artikoli 7 u 9 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Legali (A8-0058/2015), billi ex-Membru tal-Parlament Ewropew, Gabriele Albertini, talab għall-ħarsien tal-immunità parlamentari tiegħu b'rabta mal-proċedimenti kriminali li jinsabu pendenti quddiem qorti Taljana; billi huwa talab ukoll għar-rikunsiderazzjoni tat-talba għall-ħarsien tal-immunità tiegħu b'rabta mal-proċedimenti ċivili li jinsabu pendenti quddiem l-istess qorti; billi t-talba għad-difiża hija marbuta mal-opinjonijiet allegatament espressi mis-Sur Albertini bi skop ta' diffamazzjoni f'mistoqsija bil-miktub li huwa ressaq lill-Ministru għall-Ġustizzja Taljan fit-22 ta' Ottubru 2012 bil-għan li jiġi stabbilit jekk l-aġir ta' Alfredo Robledo, prosekutur li kien ta bidu għal investigazzjoni dwar fatti li jinvolvu l-muniċipalità ta' Milan u dwar il-funzjonijiet tas-Sur Albertini bħala sindku ta' din il-belt lura fl-2005, kienx jikkostitwixxi ksur tal-etika professjonali u kienx għaldaqstant soġġett għal proċedimenti dixxiplinari; billi s-Sur Albertini uża espressjonijiet simili ħafna, jekk mhux għal kollox identiċi, kemm fil-mistoqsija bil-miktub kif ukoll fl-intervisti, u billi s-sustanza taż-żewġ settijiet ta' proċedimenti, kif ikkonfermat ukoll mis-Sur Albertini bil-miktub u waqt is-seduta ta' smigħ tiegħu, hija l-istess; billi l-istess deċiżjoni dwar jekk għandhiex tiġi difiża jew le l-immunità tas-Sur Albertini għandha, b'konsegwenza ta' dan, tittieħed fid-dawl taż-żewġ proċedimenti; billi kemm il-mistoqsija bil-miktub kif ukoll l-intervisti saru fi żmien meta Albertini kien Membru tal-Parlament Ewropew; billi, skont l-Artikolu 8 tal-Protokoll dwar il-Privileġġi u l-Immunitajiet tal-Unjoni Ewropea, il-Membri tal-Parlament Ewropew m'għandhom ikunu soġġetti għal ebda forma ta' investigazzjoni, detenzjoni jew proċeduri legali, fir-rigward ta' opinjonijiet espressi jew voti mitfugħa minnhom fil-qadi ta' dmirijiethom; billi, f'konformità mal-prassi stabbilita tal-Parlament, il-fatt li l-proċedimenti legali huma ta' natura ta' dritt ċivili jew amministrattiv, jew fihom ċerti aspetti li jaqgħu taħt id-dritt ċivili jew amministrattiv, minnu nnifsu ma jipprevjenix li l-immunità mogħtija minn dak l-Artikolu tkun applikabbli; billi, fid-deċiżjoni tiegħu tal-21 ta' Mejju 2013, il-Parlament qies li l-fatti tal-każ, kif deher fir-rikors ġuramentat u fl-ispjegazzjoni bil-fomm li ta s-Sur Albertini lill-Kumitat għall-Affarijiet Legali, indikaw li d-dikjarazzjonijiet li saru ma kellhomx rabta diretta u evidenti mal-qadi tad-dmirijiet tas-Sur Albertini bħala Membru tal-Parlament Ewropew; billi, għaldaqstant, il-Parlament iddeċieda li ma jħarisx l-immunità tas-Sur Albertini; billi, permezz ta' ittra li waslet fis-17 ta' Lulju 2013, is-Sur Albertini talab għar-rikunsiderazzjoni tad-deċiżjoni tal-21 ta' Mejju 2013 li ma tiġix imħarsa l-immunità tiegħu; billi, permezz tad-deċiżjoni tal-24 ta' Frar 2014, il-Parlament esprima l-qbil tiegħu mar-rakkomandazzjoni tal-Kumitat għall-Affarijiet Legali li ma jiħux azzjoni fuq din it-talba fid-dawl tad-deċiżjoni preċedenti tal-Parlament tal-21 ta' Mejju 2013 li ma jħarisx l-immunità tas-Sur Albertini; billi, permezz ta' ittra li waslet fit-30 ta' Lulju 2014, is-Sur Albertini talab għar-rikunsiderazzjoni tad-deċiżjoni tal-21 ta' Mejju 2013 għat-tieni darba; billi, f'konformità mal-Artikolu 9(5) tar-Regoli ta' Proċedura, is-Sur Albertini pprovda dokumenti supplimentari marbuta mal-każ tiegħu f'diversi okkażjonijiet bejn Settembru 2014 u Marzu 2015; billi d-dokumenti ta' prova ġodda ppreżentati mis-Sur Albertini jonqsu milli jitfgħu dawl fuq ir-rabta bejn id-dikjarazzjonijiet li għamel u d-dmirijiet tiegħu bħala Membru tal-Parlament Ewropew; billi, minflok, huma jipprovdu elementi li essenzjalment jirrigwardaw l-aktar stadji reċenti tal-proċedimenti ġudizzjarji kkonċernati, fatti li seħħew wara l-intervisti u l-mistoqsija bil-miktub u l-kopertura tagħhom fl-istampa; billi dawn l-elementi suppost jagħtu prova li l-espressjonijiet użati ma kinux maħsuba biex jimmalafaw u li l-proċedimenti kemm ċivili kif ukoll kriminali nbdew minħabba ostilità personali u politika fil-konfront tas-Sur Albertini; billi, madankollu, skont l-Artikolu 9(7) tar-Regoli ta' Proċedura, id-deċiżjonijiet fir-rigward tal-immunità fl-ebda ċirkustanza [m'għandhom jippronunzjaw ruħhom] dwar il-ħtija jew l-innoċenza tal-Membru, u lanqas dwar jekk l-opinjonijiet u l-atti attribwiti lilu jiġġustifikawx jew le l-prosekuzzjoni tiegħu, anke jekk, waqt li [tkun] qed [tiġi kkunsidrata] t-talba, [il-kumitat responsabbli] jikseb tagħrif dettaljat tal-fatti tal-każ; billi, skont il-prassi stabbilita tal-Parlament, din id-dispożizzjoni tapplika wkoll għall-proċedimenti ċivili; billi, fi kwalunkwe każ, din il-kawża bdiet minn opinjonijiet espressi minn Membru, u billi, f'dan il-kuntest, il-kriterju determinanti għat-tgawdija tal-immunità skont l-Artikolu 8 tal-Protokoll huwa evidenza ta' rabta diretta u evidenti bejn l-opinjonijiet ikkonċernati u l-qadi tad-dmirijiet parlamentari; billi, f'dan il-każ partikolari, ma ġiet provduta l-ebda evidenza ta' rabta bħal din; billi, għaldaqstant, il-konklużjoni preċedenti – approvata darbtejn mill-Parlament – li s-Sur Albertini, huwa u jagħmel id-dikjarazzjonijiet ikkonċernati, ma kienx qed jaġixxi fil-qadi ta' dmirijietu bħala Membru tal-Parlament Ewropew tibqa' valida; Jiddefendi d-deċiżjonijiet tiegħu tal-21 ta' Mejju 2013 u tal-24 ta' Frar 2014, rispettivament, li ma jħarisx l-immunità u l-privileġġi ta' Gabriele Albertini u li ma jiħux azzjoni dwar it-talba tiegħu għal rikunsiderazzjoni fir-rigward tal-proċeduri ċivili mibdija kontrih; Jiddeċiedi, abbażi tal-istess raġunijiet, li ma jħarisx l-immunità u l-privileġġi ta' Gabriele Albertini fir-rigward tal-proċedimenti kriminali mibdija kontrih; Jagħti istruzzjonijiet lill-President tiegħu sabiex minnufih jgħaddi din id-deċiżjoni u r-rapport tal-kumitat responsabbli tiegħu lill-awtorità kompetenti tar-Repubblika Taljana u lil Gabriele Albertini. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2015)0037 – C8-0030/2015), wara li kkunsidra l-proċedura ta' trilogu prevista fil-punt 13 tal-FII tat-2 ta' Diċembru 2013, wara li kkunsidra l-ittra tal-Kumitat għall-Impjiegi u l-Affarijiet Soċjali, wara li kkunsidra l-ittra tal-Kumitat għall-Iżvilupp Reġjonali, wara li kkunsidra r-rapport tal-Kumitat għall-Baġits (A8-0050/2015), billi l-Unjoni stabbiliet strumenti leġiżlattivi u baġitarji biex tipprovdi appoġġ addizzjonali għall-ħaddiema li qed ibatu l-konsegwenzi ta' bidliet strutturali kbar fl-andament kummerċjali dinji u biex tgħinhom jerġgħu jintegraw ruħhom fis-suq tax-xogħol; billi l-assistenza finanzjarja tal-Unjoni lill-ħaddiema li jkunu ngħataw is-sensja għandha tkun dinamika u titqiegħed għad-dispożizzjoni kemm jista' malajr u bl-aktar mod effiċjenti possibbli, bi qbil mad-Dikjarazzjoni Konġunta tal-Parlament Ewropew, tal-Kunsill u tal-Kummissjoni adottata waqt il-laqgħa ta' konċiljazzjoni tas-17 ta' Lulju 2008, u wara li jkun ġie kkunsidrat kif dovut il-FII tat-2 ta' Diċembru 2013 fir-rigward tal-adozzjoni ta' deċiżjonijiet biex jiġi mobilizzat il-Fond Ewropew ta' Aġġustament għall-Globalizzazzjoni (FEG); billi l-adozzjoni tar-Regolament dwar il-FEG tirrifletti l-ftehim li ntlaħaq bejn il-Parlament u l-Kunsill biex jiġi introdott mill-ġdid il-kriterju tal-mobilizzazzjoni b'rabta mal-kriżi, biex tiżdied il-kontribuzzjoni finanzjarja tal-Unjoni għal 60 % tal-ispejjeż totali stmati tal-miżuri proposti, biex tiżdied l-effiċjenza għat-trattament tal-applikazzjonijiet għall-FEG fil-Kummissjoni u mill-Parlament u mill-Kunsill billi jitqassar iż-żmien għall-valutazzjoni u għall-approvazzjoni, biex jiġu estiżi l-azzjonijiet u l-benefiċjarji eleġibbli għall-persuni li jaħdmu għal rashom u għaż-żgħażagħ, u biex jiġu finanzjati l-inċentivi għat-twaqqif ta' impriżi proprji; billi l-applikazzjoni tissodisfa l-kriterji ta' eliġibbiltà stabbiliti mir-Regolament dwar il-FEG; Jinnota li l-kundizzjonijiet stabbiliti fl-Artikolu 4(1)(b) tar-Regolament dwar il-FEG huma ssodisfati u li, għalhekk, jaqbel mal-Kummissjoni li l-Greċja hija intitolata għal kontribuzzjoni finanzjarja skont dan ir-Regolament; Jinnota li l-awtoritajiet Griegi ppreżentaw l-applikazzjoni għal kontribuzzjoni finanzjarja mill-FEG fl-4 ta' Settembru 2014 u ssupplimentawha b'informazzjoni addizzjonali sat-13 ta' Novembru 2014, u li l-valutazzjoni tagħha saret disponibbli mill-Kummissjoni fit-3 ta' Frar 2015; Jilqa' l-fatt li, biex il-ħaddiema jingħataw assistenza rapida, l-awtoritajiet Griegi ddeċidew li jibdew l-implimentazzjoni tas-servizzi personalizzati lill-ħaddiema milquta fit-28 ta' Novembru 2014, ferm qabel id-deċiżjoni dwar l-għoti tal-appoġġ tal-FEG għall-pakkett koordinat propost; Iqis li s-sensji fis-settur tax-xandir fir-reġjun tal-Attika huma marbutin mal-kriżi finanzjarja u ekonomika globali, li, minn naħa, naqqset l-introjtu disponibbli għall-unitajiet domestiċi, fattur li wassal għal tnaqqis enormi fil-kapaċità tal-akkwist u għall-ħtieġa li l-infiq isir skont il-prijoritajiet filwaqt li illimita b'mod sinifikanti l-ispiża tal-informazzjoni ta' kuljum minkejja l-importanza tagħha, u, min-naħa l-oħra, naqqset drastikament is-self lill-impriżi u lill-individwi minħabba n-nuqqas ta' likwidità fil-banek Griegi; Jinnota li din hija l-ewwel applikazzjoni FEG mis-settur tal-attivitajiet ta' programmar u xandir u d-disa' applikazzjoni FEG ipproċessata fl-2015; Jinnota li dawn is-sensji huma mistennijin ikollhom impatti negattivi enormi fuq ir-reġjun tal-Attika, li diġà għandha l-ogħla għadd ta' nies qiegħda fil-Greċja meta mqabbla mat-12-il reġjun l-ieħor; Jinnota li l-pakkett koordinat ta' servizzi personalizzati li jrid jiġi kofinanzjat jikkonsisti minn gwida okkupazzjonali, taħriġ, taħriġ mill-ġdid u taħriġ vokazzjonali, taħriġ speċjalizzat u edukazzjoni, u benefiċċji għat-tiftix ta' xogħol, għat-taħriġ u għall-mobbiltà; f'dak li għandu x'jaqsam mas-sussidji għall-ħaddiema li jaħdmu għal rashom, jinnota li l-ammont massimu eliġibbli ta' EUR 15 000 se jingħata lil 120 ħaddiem magħżul bħala kontribuzzjoni biex ikunu jistgħu jwaqqfu n-negozji proprji tagħhom; jenfasizza li l-għan ta' dik il-miżura hu li tippromwovi l-imprenditorija billi tipprovdi finanzjament għal inizjattivi ta' negozju vijabbli, li għandu jirriżulta fil-ħolqien ta' postijiet tax-xogħol ulterjuri f'terminu medju; Jilqa' l-fatt li l-pakkett koordinat ta' servizzi personalizzati tfassal b'konsultazzjoni mar-rappreżentanti tal-benefiċjarji fil-mira; jinnota b'sodisfazzjon li kienu l-benefiċjarji li ssuġġerew lill-Ministeru Grieg għax-Xogħol biex japplika għall-FEG, filwaqt li ġibdu l-attenzjoni għall-impatt u l-effikaċja pronti tiegħu; Iqis li r-rwol ta' koordinament tar-rappreżentanti tal-benefiċjarji fil-mira u l-involviment tagħhom kienu partikolarment importanti fit-tfassil tas-servizzi personalizzati, billi t-tkeċċijiet seħħew f'16-il kumpanija differenti fis-settur tal-ipprogrammar u x-xandir; Jilqa' l-fatt li l-ħaddiema li ngħataw is-sensja kollha eliġibbli huma mistennijin jipparteċipaw fil-miżuri appoġġati mill-FEG; Ifakkar fl-importanza li tittejjeb l-impjegabbiltà tal-ħaddiema kollha permezz ta' taħriġ adattat u r-rikonoxximent tal-ħiliet u l-kompetenzi miksuba tul il-karriera professjonali tal-ħaddiem; jistenna li t-taħriġ offrut fil-pakkett koordinat jiġi adattat mhux biss għall-bżonnijiet tal-ħaddiema mkeċċija, iżda wkoll għall-ambjent tan-negozju stess u l-pożizzjonijiet vakanti relatati fil-preżent; Jilqa' l-fatt li l-ħaddiema kollha ġew offruti gwida okkupazzjonali li tikkonsisti f'diversi stadji, li se tipprovdilhom konsulenza u pjani personalizzati fuq bażi individwali maħsuba għar-riintegrazzjoni tagħhom fid-dinja tax-xogħol; Jinnota li l-biċċa l-kbira l-fondi mitluba huma intiżi bħala appoġġ għat-twaqqif ta' negozji ġodda f'forma ta' sussidji għall-ħaddiema li jaħdmu għal rashom (EUR 1 800 000) u miżuri ta' taħriġ, inkluż it-taħriġ vokazzjonali (EUR 1 536 000) u benefiċċji għat-taħriġ (EUR 1 152 000); Iqis li l-miżuri ta' gwida okkupazzjonali, taħriġ u appoġġ għall-ħaddiema li jaħdmu għal rashom għandhom iqisu l-opportunitajiet emerġenti li media ġdida tal-web tista' toffri lill-ħaddiema ssensjati eliġibbli; Jinnota li huwa stmat li 120 ħaddiem għandhom jirċievu benefiċċju għall-mobbiltà, bil-għan li jappoġġa ċ-ċaqliq tagħhom wara li jaċċettaw offerta ta' xogħol li tinvolvi bidla ta' residenza; Jinnota li l-kontribuzzjoni għall-attivitajiet ta' tħejjija, għall-amministrazzjoni, għall-informazzjoni u l-pubbliċità, kif ukoll għall-kontroll u r-rapportar tikkostitwixxi 2,50 % tal-baġit totali; jinnota barra minn hekk li huwa ppjanat li kważi nofs dan il-baġit jintuża għall-informazzjoni u l-pubbliċità; Jisħaq fuq il-fatt li l-assistenza mill-FEG tista' tikkofinanzja biss il-miżuri attivi fis-suq tax-xogħol li jwasslu għal impjieg dewwiemi u fit-tul; itenni li l-assistenza mill-FEG ma trid tissostitwixxi la l-azzjonijiet li huma r-responsabbiltà tal-kumpaniji skont id-dritt nazzjonali jew ftehimiet kollettivi, u lanqas il-miżuri għar-ristrutturar ta' kumpaniji jew setturi; Japprova d-deċiżjoni annessa ma' din ir-riżoluzzjoni; Jagħti istruzzjonijiet lill-President tiegħu biex jgħaddi din ir-riżoluzzjoni, flimkien mal-anness tagħha, lill-Kunsill u lill-Kummissjoni. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2015)0040 – C8–0031/2015), wara li kkunsidra l-proċedura ta' trilogu prevista fil-punt 13 tal-FII tat-2 ta' Diċembru 2013, wara li kkunsidra l-ittra tal-Kumitat għall-Impjiegi u l-Affarijiet Soċjali, wara li kkunsidra l-ittra tal-Kumitat għall-Iżvilupp Reġjonali, wara li kkunsidra r-rapport tal-Kumitat għall-Baġits (A8-0051/2015), billi l-Unjoni stabbiliet strumenti leġiżlattivi u baġitarji biex tipprovdi appoġġ addizzjonali għall-ħaddiema li qed ibatu l-konsegwenzi ta' bidliet strutturali kbar fix-xejriet tal-kummerċ dinji u biex tgħinhom jerġgħu jintegraw ruħhom fis-suq tax-xogħol; billi l-assistenza finanzjarja tal-Unjoni lill-ħaddiema li jkunu ngħataw is-sensja għandha tkun dinamika u titqiegħed għad-dispożizzjoni kemm jista' jkun malajr u bl-aktar mod effiċjenti, bi qbil mad-Dikjarazzjoni Konġunta tal-Parlament Ewropew, tal-Kunsill u tal-Kummissjoni, adottata waqt il-laqgħa ta' konċiljazzjoni tas-17 ta' Lulju 2008, u b'konsiderazzjoni xierqa għall-FII tat-2 ta' Diċembru 2013 fir-rigward tal-adozzjoni ta' deċiżjonijiet biex jiġi mobilizzat il-Fond Ewropew ta' Aġġustament għall-Globalizzazzjoni (FEG); billi l-adozzjoni tar-Regolament dwar il-FEG tirrifletti l-ftehim li ntlaħaq bejn il-Parlament u l-Kunsill biex jiġi introdott mill-ġdid il-kriterju tal-mobilizzazzjoni b'rabta mal-kriżi, biex tiżdied il-kontribuzzjoni finanzjarja tal-Unjoni għal 60 % tal-ispejjeż totali stmati tal-miżuri proposti, biex tiżdied l-effiċjenza għat-trattament tal-applikazzjonijiet għall-FEG fil-Kummissjoni u mill-Parlament u mill-Kunsill billi jitqassar iż-żmien għall-valutazzjoni u għall-approvazzjoni, biex jiġu estiżi l-azzjonijiet u l-benefiċjarji eleġibbli għall-persuni li jaħdmu għal rashom u għaż-żgħażagħ, u biex jiġu finanzjati l-inċentivi għat-twaqqif ta' impriżi proprji; billi l-applikazzjoni tissodisfa l-kriterji ta' eleġibblità stabbiliti mir-Regolament dwar il-FEG; Jinnota li l-kundizzjonijiet stabbiliti fl-Artikolu 4(1)(b) tar-Regolament dwar il-FEG huma ssodisfati; għaldaqstant, jaqbel mal-Kummissjoni li l-Greċja hija intitolata għal kontribuzzjoni finanzjarja skont dak ir-Regolament; Jinnota li l-awtoritajiet Griegi ppreżentaw l-applikazzjoni għal kontribuzzjoni finanzjarja mill-FEG fl-4 ta' Settembru 2014 u ssupplimentawha b'informazzjoni addizzjonali sat-13 ta' Novembru 2014, u li l-valutazzjoni tagħha saret disponibbli mill-Kummissjoni fit-3 ta' Frar 2015; Jilqa' l-fatt li, biex il-ħaddiema jingħataw assistenza rapida, l-awtoritajiet Griegi ddeċidew li jibdew l-implimentazzjoni tas-servizzi personalizzati lill-ħaddiema milquta fit-28 ta' Novembru 2014, ferm qabel id-deċiżjoni dwar l-għoti tal-appoġġ tal-FEG għall-pakkett koordinat propost; Iqis li s-sensji fis-settur tal-pubblikazzjoni fir-reġjun tal-Attika huma marbutin mal-kriżi finanzjarja u ekonomika globali, li, minn naħa, naqqset l-introjtu disponibbli għall-unitajiet domestiċi, fattur li wassal għal tnaqqis enormi fil-kapaċità tal-akkwist u għall-ħtieġa li jiġi prijoritizzat l-infiq filwaqt li wassal biex jonqos il-konsum ta' oġġetti meqjusin bħala mhux essenzjali għall-ħajja ta' kuljum bħalma huma r-rivisti u l-gazzetti, u, min-naħa l-oħra, naqqset drastikament is-self lill-impriżi u lill-individwi minħabba n-nuqqas ta' likwidità fil-banek Griegi; Jinnota li dawn is-sensji huma mistennijin ikollhom impatti negattivi enormi fuq ir-reġjun tal-Attika, li diġà għandha l-ogħla għadd ta' nies qiegħda fil-Greċja meta mqabbla mat-12-il reġjun l-ieħor; Jinnota li l-pakkett koordinat ta' servizzi personalizzati, li għandu jiġi kofinanzjat, jappoġġa l-aktar in-negozji ġodda fil-forma ta' sussidji għall-ħaddiema li jaħdmu għal rashom (EUR 1 200 000) iżda fih ukoll gwida okkupazzjonali, miżuri ta' taħriġ, inkluż taħriġ vokazzjonali (EUR 1 104 000) u benefiċċji għat-taħriġ (EUR 828 000), kif ukoll benefiċċji għat-tiftix ta' xogħol u għall-mobbiltà; Jilqa' l-fatt li l-pakkett koordinat ta' servizzi personalizzati tfassal b'konsultazzjoni mar-rappreżentanti tal-benefiċjarji fil-mira; jinnota b'sodisfazzjon li kienu l-benefiċjarji li ssuġġerew lill-Ministeru Grieg għax-Xogħol biex japplika għall-FEG, filwaqt li rrikonoxxew l-impatt u l-effikaċja pronti tiegħu; Jikkunsidra li r-rwol ta' koordinatur u l-involviment tar-rappreżentanti tal-benefiċjarji fil-mira kien partikolarment importanti fit-tfassil ta' servizzi personalizzati, peress li s-sensji seħħew f'64 kumpanija differenti fis-settur tal-pubblikazzjoni; Jilqa' l-fatt li l-ħaddiema sensjati u eliġibbli kollha mistennija jipparteċipaw fil-miżuri appoġġati mill-FEG; Ifakkar fl-importanza li tittejjeb l-impjegabbiltà tal-ħaddiema kollha permezz ta' taħriġ adattat u r-rikonoxximent tal-ħiliet u l-kompetenzi miksuba tul il-karriera professjonali tal-ħaddiem; jistenna li t-taħriġ offrut fil-pakkett koordinat ikun adattat mhux biss għall-bżonnijiet tal-ħaddiema li ngħataw is-sensja, iżda wkoll għall-ambjent tan-negozju stess; Jilqa' l-fatt li l-ħaddiema li ngħataw is-sensja kollha eliġibbli ġew offruti gwida okkupazzjonali li tikkonsisti f'diversi stadji, li se tipprovdilhom konsulenza u pjani personalizzati fuq bażi individwali maħsuba għar-riintegrazzjoni tagħhom fid-dinja tax-xogħol; Jisħaq fuq il-fatt li li l-assistenza mill-FEG tista' tikkofinanzja biss il-miżuri attivi fis-suq tax-xogħol li jwasslu għal impjieg dewwiemi u fit-tul; itenni li l-assistenza mill-FEG ma trid tissostitwixxi la l-azzjonijiet li huma r-responsabbiltà tal-kumpaniji skont id-dritt nazzjonali jew ftehimiet kollettivi, u lanqas il-miżuri għar-ristrutturar ta' kumpaniji jew setturi; Jinnota li l-ammont massimu eliġibbli ta' EUR 15 000 se jingħata lil 80 ħaddiem magħżul bħala kontribuzzjoni biex ikunu jistgħu jwaqqfu n-negozji proprji tagħhom; jenfasizza li l-għan ta' din il-miżura hu li jippromwovi l-imprenditorija billi tipprovdi finanzjament għal inizjattivi ta' negozju vijabbli, li għandu jirriżulta fil-ħolqien ta' postijiet tax-xogħol ulterjuri f'terminu medju; Jinnota li madwar 80 ħaddiem se jirċievu benefiċċju għall-mobbiltà, bil-għan li jappoġġa ċ-ċaqliq tagħhom wara li jaċċettaw offerta ta' xogħol li tinvolvi bidla fir-residenza; Jinnota li l-kontribuzzjoni għall-attivitajiet ta' tħejjija, għall-amministrazzjoni, għall-informazzjoni u l-pubbliċità, kif ukoll għall-kontroll u r-rapportar tikkostitwixxi 3,36 % tal-baġit totali; jinnota barra minn hekk li huwa ppjanat li kważi nofs dan il-baġit jintuża għall-informazzjoni u l-pubbliċità; Japprova d-deċiżjoni annessa ma' din ir-riżoluzzjoni; Jagħti istruzzjonijiet lill-President tiegħu biex jgħaddi din ir-riżoluzzjoni, flimkien mal-anness tagħha, lill-Kunsill u lill-Kummissjoni. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2015)0047 – C8-0038/2015), wara li kkunsidra l-proċedura ta' trilogu prevista fil-punt 13 tal-FII tat-2 ta' Diċembru 2013, wara li kkunsidra l-ittra tal-Kumitat għall-Impjiegi u l-Affarijiet Soċjali, wara li kkunsidra l-ittra tal-Kumitat għall-Iżvilupp Reġjonali, wara li kkunsidra r-rapport tal-Kumitat għall-Baġits (A8-0052/2015), billi l-Unjoni stabbiliet strumenti leġiżlattivi u baġitarji biex tipprovdi appoġġ addizzjonali għall-ħaddiema li qed ibatu l-konsegwenzi ta' bidliet strutturali kbar fl-andament kummerċjali dinji jew tal-kriżi finanzjarja u ekonomika globali u biex tgħinhom jerġgħu jintegraw ruħhom fis-suq tax-xogħol; billi l-assistenza finanzjarja tal-Unjoni lill-ħaddiema li jkunu ngħataw is-sensja għandha tkun dinamika u titqiegħed għad-dispożizzjoni kemm jista' malajr u bl-aktar mod effiċjenti possibbli, bi qbil mad-Dikjarazzjoni Konġunta tal-Parlament Ewropew, tal-Kunsill u tal-Kummissjoni adottata waqt il-laqgħa ta' konċiljazzjoni tas-17 ta' Lulju 2008, u wara li jkun ġie kkunsidrat kif dovut il-FII tat-2 ta' Diċembru 2013 fir-rigward tal-adozzjoni ta' deċiżjonijiet biex jiġi mobilizzat il-Fond Ewropew ta' Aġġustament għall-Globalizzazzjoni (FEG), billi l-adozzjoni tar-Regolament dwar il-FEG tirrifletti l-ftehim li ntlaħaq bejn il-Parlament u l-Kunsill biex jiġi introdott mill-ġdid il-kriterju tal-mobilizzazzjoni b'rabta mal-kriżi, biex tiżdied il-kontribuzzjoni finanzjarja tal-Unjoni għal 60 % tal-ispejjeż totali stmati tal-miżuri proposti, biex tiżdied l-effiċjenza għat-trattament tal-applikazzjonijiet għall-FEG fil-Kummissjoni u mill-Parlament u mill-Kunsill billi jitqassar iż-żmien għall-valutazzjoni u għall-approvazzjoni, biex jiġu estiżi l-azzjonijiet u l-benefiċjarji eleġibbli għall-persuni li jaħdmu għal rashom u għaż-żgħażagħ, u biex jiġu finanzjati l-inċentivi għat-twaqqif ta' impriżi proprji; billi l-Irlanda ressqet l-applikazzjoni EGF/2014/016 IE/Lufthansa Technik għal kontribuzzjoni finanzjarja mill-FEG, wara ammont totali ta' 424 sensja mogħtija mil-Lufthansa Technik Airmotive Ireland Ltd (LTAI) u minn żewġ fornituri tagħha fl-Irlanda; billi l-awtoritajiet Irlandiżi, apparti lill-250 benefiċjarju fil-mira, se joffru servizzi personalizzati kofinanzjati mill-FEG lil massimu ta' 200 żagħżugħ(a) li jinsabu barra mill-edukazzjoni, impjieg jew taħriġ (NEETs) taħt l-età ta' 25 sena fid-data ta' preżentazzjoni tal-applikazzjoni; billi l-applikazzjoni ma tissodisfax il-kriterji ta' eliġibbiltà stabbiliti fl-Artikolu 4(1)(a) tar-Regolament dwar il-FEG u hija bbażata fuq id-dispożizzjoni dwar ċirkustanzi eċċezzjonali li tinsab fl-Artikolu 4(2) ta' dak ir-Regolament; Jaqbel mal-Kummissjoni li ċ-ċirkostanzi eċċezzjonali mressqa mill-awtoritajiet Irlandiżi, jiġifieri li s-sensji jħallu impatt serju fuq l-impjiegi u fuq l-ekonomija lokali u reġjonali, jiġġustifikaw deroga għall-kriterji ta' intervent stabbiliti fl-Artikolu 4(2) tar-Regolament dwar il-FEG, u li, għaldaqstant, l-Irlanda hija intitolata għal kontribuzzjoni finanzjarja skont dak ir-Regolament; jinnota, madankollu, li ċ-ċirkostanzi eċċezzjonali f'dan il-każ jirrelataw biss ma' 250 persuna; f'dan ir-rigward, jirrakkomanda li l-Kummissjoni tistabbilixxi kriterji ċari għal applikazzjonijiet li jirrelataw ma' anqas minn 500 ħaddiem; jissottolinja li, jekk il-kriterji stabbiliti fl-Artikolu 4(1)(a) ta' dak ir-Regolament ma jkunux issodisfati kompletament, l-applikazzjonijiet għandhom jiġu vvalutati każ b'każ, u li m'għandu jkun hemm l-ebda approvazzjoni awtomatika ta' applikazzjonijiet li ma jissodisfawx il-kundizzjonijiet bażiċi; Jinnota li l-awtoritajiet Irlandiżi ressqu l-applikazzjoni għal kontribuzzjoni finanzjarja mill-FEG fid-19 ta' Settembru 2014 u ssupplimentawha b'informazzjoni addizzjonali sal-14 ta' Novembru 2014, u li l-valutazzjoni tagħha saret disponibbli mill-Kummissjoni fis-6 ta' Frar 2015; Jilqa' l-fatt li, sabiex il-ħaddiema jingħataw assistenza malajr, l-awtoritajiet Irlandiżi ddeċidew li jibdew l-implimentazzjoni tas-servizzi personalizzati lill-ħaddiema milquta fis-7 ta' Diċembru 2013, ferm qabel id-deċiżjoni dwar l-għoti ta' appoġġ mill-FEG għall-pakkett koordinat propost u saħansitra qabel l-applikazzjoni għal tali appoġġ; jinnota li dawk is-servizzi personalizzati li diġà ġew offruti se jkunu eliġibbli għal finanzjament mill-FEG; Iqis li s-sensji fis-settur tat-'tiswija u installazzjoni ta' makkinarju u tagħmir' fir-reġjun tan-Nofsinhar u l-Lvant tal-Irlanda huma marbuta ma' bidliet strutturali kbar fl-andament kummerċjali dinji minħabba l-globalizzazzjoni, kif juri l-għeluq ta' LTAI bħala riżultat ta' tibdil serju fil-kummerċ tal-oġġetti u s-servizzi tal-Unjoni li seħħ minħabba bidla teknoloġika lejn il-produzzjoni ta' inġenji tal-ajru u ta' komponenti ta' ġenerazzjoni ġdida, bidla lejn firxa aktar wiesgħa ta' prattiki ta' produzzjoni tal-komponenti tal-inġenji tal-ajru li kellha impatti fuq il-mudell kummerċjali sottostanti ta' LTAI, u bidla fil-post tal-produzzjoni dinjija tal-inġenji tal-ajru; jinnota li t-tendenza tal-kumpaniji tal-ajru tal-Ewropa tal-Punent u tal-Istati Uniti hija li jibagħtu l-inġenji tal-ajru tagħhom b'buq wiesa' lejn iċ-Ċina għall-manutenzjoni maġġuri u li anki l-kumpanija prinċipali Lufthansa Technik iddeċidiet li tibbaża l-operazzjonijiet dinjija tagħha tal-Airbus A330/340 MRO fil-kumpanija sussidjarja tagħha Lufthansa Technik Philippines; Jinnota li dawn is-sensji mistennija jkollhom impatti negattivi enormi fuq l-Irlanda tan-Nofsinhar u tal-Lvant, żoni li fihom inħawi ta' żvantaġġ lokali konsiderevoli, bħalma juru l-indikaturi soċjoekonomiċi li ġejjin: livelli baxxi ta' kwalifiki edukattivi, nuqqas ta' kwalifiki professjonali u livelli għoljin ta' akkomodazzjoni provduti mill-awtoritajiet lokali; jikkunsidra li dawn il-fatturi kollha jindikaw żvantaġġ u faqar lokali konsiderevoli u li, barra minn hekk, sensiela ta' sensji f'impriżi f'dan is-settur matul dawn l-aħħar snin kompliet tagħmilha aktar diffiċli li jsibu impjieg ġdid il-ħaddiema b'ħiliet speċifiċi ħafna li diffiċilment jistgħu jisfruttawhom f'setturi oħra biex isibu impjieg ieħor; jinnota li Blanchardstown-Tyrrelstown, Tallaght-Killinarden, Clondalkin-Rowlagh u Tallaght-Fettercairn huma wħud miż-żoni ta' residenza tal-ħaddiema ta' Lufthansa fejn ir-rata medja tal-qgħad hija ta' madwar 23 %; Jirrimarka li l-ħaddiema f'dan is-settur għandhom ħiliet speċifiċi ħafna li diffiċilment jintużaw f'setturi oħra, b'tali mod li l-ħaddiema ma jsibuhiex faċli jsibu impjieg ġdid; jiddispjaċih li dan jgħodd partikolarment għal dawk il-ħaddiema li huma eqreb kejn l-età tal-pensjoni (madwar 20 % tal-ħaddiema ta' Lufthansa Technik) jew li ilhom ma' dik l-istess kumpanija għal għadd ta' snin; jinnota li bħalissa hemm madwar 1 150 impjegat f'dan is-settur fl-Irlanda, u li ċ-ċifri mressqa mill-awtoritajiet Irlandiżi juru tnaqqis ta' madwar 52 % fl-impjiegi totali f'dak il-qasam; Jinnota li l-pakkett koordinat ta' servizzi personalizzati li jridu jiġu kofinanzjati jikkonsisti minn gwida u ppjanar tal-karriera, għotjiet ta' finanzjament mill-FEG għat-taħriġ, programmi ta' taħriġ u ta' tkomplija tal-edukazzjoni, programmi ta' edukazzjoni għolja, appoġġi għall-intraprenditorija u għal dawk li jaħdmu għal rashom, u appoġġi tal-introjtu li jinkludu l-iskema ta' kontribuzzjoni mill-FEG għall-ispejjeż tal-korsijiet; Jinnota li l-awtoritajiet Irlandiżi ddeċidew li joffru servizzi personalizzati kofinanzjati mill-FEG lil massimu ta' 200 żagħżugħ u żagħżugħa qiegħda li jinsabu barra mill-edukazzjoni, impjieg jew taħriġ (NEETs) taħt l-età ta' 25 sena, minbarra lill-ħaddiema li ngħataw is-sensja; jinnota barra minn hekk li n-NEETs la jappartjenu għall-grupp ta' ħaddiema li ngħataw is-sensja u lanqas ma kienu impjegati fl-istess settur; Jinnota li s-servizzi personalizzati li sejrin jingħataw lin-NEETs jikkonsistu mill-istess għażliet bħal dawk tal-ħaddiema li ngħataw is-sensja, imma se jkunu mfassla apposta għal kull NEET individwali skont ma jkun il-każ; ifakkar li l-azzjonijiet proposti għandhom iqisu d-differenzi bejn il-ħtiġijiet tal-ħaddiema li ngħataw is-sensja u n-NEETs; Jilqa' l-fatt li l-pakkett koordinat ta' servizzi personalizzati tfassal b'konsultazzjoni mal-benefiċjarji fil-mira u mar-rappreżentanti tagħhom, kif ukoll mat-trejdunjins; Jilqa' l-fatt li d-Dipartiment tal-Ħarsien Soċjali għamel stħarriġ komprensiv fost l-impjegati affettwati bil-għan li jidentifika l-ħaddiema fil-mira, l-isfond ta' edukazzjoni u ta' taħriġ tagħhom u l-ħtiġijiet potenzjali tagħhom għal servizz personalizzat biex itejbu l-opportunitajiet tagħhom li jerġgħu jsibu impjieg; Jinnota li l-awtoritajiet jippjanaw li jużaw il-massimu permess, 35 %, tal-ispejjeż kollha fuq allowances u inċentivi fil-forma ta' appoġġi għad-dħul li jinkludu kontribuzzjonijiet għall-ispejjeż ta' korsijiet (CECs); jirrikonoxxi li dawk l-allwances ma jiħdux post il-miżuri provduti minn fondi nazzjonali; Japprezza l-intenzjoni tal-awtoritajiet Irlandiżi li jistabbilixxu forum konsultattiv, jew proċess interattiv ieħor, biex jikkomplementa x-xogħol li twettaq l-Unità ta' Koordinazzjoni tal-FEG, ladarba l-appoġġ tal-FEG ikun ingħata; Ifakkar fl-importanza li l-impjegabbiltà tal-ħaddiema kollha tittejjeb permezz ta' taħriġ adattat u r-rikonoxximent tal-ħiliet u l-kompetenzi miksuba tul il-karriera professjonali tal-ħaddiem; jistenna li t-taħriġ offrut fil-pakkett koordinat jiġi adattat mhux biss għall-bżonnijiet tal-ħaddiema li jkunu ngħataw is-sensja, iżda anke għall-ambjent kummerċjali nnifsu; Ifakkar li, f'konformità mal-Artikolu 7 tar-Regolament dwar il-FEG, il-pakkett koordinat ta' servizzi personalizzati għandu jkun imfassal b'mod li jantiċipa l-perspettivi u l-kapaċitajiet meħtieġa fil-ġejjieni tas-suq tax-xogħol, u għandu jkun jaqbel mal-bidla lejn ekonomija effiċjenti fl-użu tar-riżorsi u sostenibbli; Jisħaq fuq il-fatt li l-assistenza mill-FEG tista' tikkofinanzja biss il-miżuri attivi fis-suq tax-xogħol li jwasslu għal impjieg sostenibbli u fit-tul; itenni li l-assistenza mill-FEG m'għandhiex tissostitwixxi la l-azzjonijiet li huma r-responsabbiltà tal-kumpaniji skont id-liġi nazzjonali jew ftehimiet kollettivi, u lanqas il-miżuri għar-ristrutturar ta' kumpaniji jew setturi; jirrakkomanda li l-Kummissjoni tivvaluta l-possibbiltà li l-minimu rikjest ta' ħaddiema ssensjati jitnaqqas għal 200 għal proġetti tal-FEG, minħabba l-impatt fuq il-qgħad iġġenerat minn sensji f'SMEs milquta mill-kriżi ekonomika; Jilqa' l-fatt li l-prinċipji tat-trattament indaqs u tan-nondiskriminazzjoni se jiġu rispettati fl-aċċess għall-azzjonijiet proposti u l-implimentazzjoni tagħhom; Japprova d-deċiżjoni annessa ma' din ir-riżoluzzjoni; Jagħti istruzzjonijiet lill-President tiegħu biex jgħaddi din ir-riżoluzzjoni, flimkien mal-anness tagħha, lill-Kunsill u lill-Kummissjoni. wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2015)0005), wara li kkunsidra l-Artikolu 294(2) u l-Artikolu 212 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C8-0005/2015), wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea, wara li kkunsidra l-impenn meħud mir-rappreżentant tal-Kunsill, permezz tal-ittra tal-25 ta' Marzu 2015, li japprova l-pożizzjoni tal-Parlament Ewropew, skont l-Artikolu 294(4) tat-Trattat dwar il-Funzjonament tal-Unjoni Ewropea wara li kkunsidra l-Artikolu 59 tar-Regoli ta' Proċedura tiegħu, wara li kkunsidra r-rapport tal-Kumitat għall-Kummerċ Internazzjonali u l-opinjoni tal-Kumitat Affarijiet Barranin (A8-0056/2015), Jadotta l-pożizzjoni tiegħu fl-ewwel qari li tidher hawn taħt; Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid; Jagħti istruzzjonijiet lill-President tiegħu sabiex jgħaddi/tgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali.
Extracted from C_324_2016.html